Jangan jadi mangsa penggodam, elak risiko ketirisan data

KUALA LUMPUR, 6 Oktober- Kebiasaan menggunakan lima maklumat peribadi iaitu nama penuh, nombor kad pengenalan, nombor telefon bimbit, alamat rumah dan emel sebagai kata laluan (password) mendedahkan pengguna kepada manipulasi penggodam. Berkongsi perkara ini, Presiden Persatuan Pengguna Siber Malaysia (MCCA) Siraj Jalil berkata, kebanyakan pengguna membina kata kunci keselamatan berasaskan lima maklumat berkenaan atas faktor ia mudah diingati.Namun ia sebenarnya memudahkan penggodam menjalankan aktiviti eksploitasi lebih-lebih lagi melibatkan akaun institusi perbankan.“Ia umpama psikologi seorang manusia, kita lebih cenderung untuk membina kata laluan yang mudah diingat jadi kita akan bina daripada maklumat sekeliling.“Contohnya, empat angka terakhir nombor kad pengenalan ialah ‘0000’ dan alamat emel turut menggunakan angka yang sama, kemungkinan untuk kata laluan lain yang dibina berdasarkan kepada nombor itu juga adalah tinggi.“Mungkin bagi sesetengah orang maklumat berkenaan dianggap sebagai biasa yang diberikan kepada umum namun perlu berjaga-jaga terutamanya bagi pengguna yang gemar menggunakan maklumat sekeliling mereka untuk kata laluan,” katanya kepada Bernama baru-baru ini, sambil menambah, berlaku beberapa kes pencerobohan akaun pengguna terutamanya membabitkan institusi kewangan apabila penggodam secara licik memperolehi lima maklumat peribadi berkenaan.Menyifatkan pengguna hari ini lebih terdedah kepada ancaman jenayah siber, Siraj berkata setiap maklumat termasuk transaksi kewangan dalam talian turut mempunyai risiko.Pada Mac 2022, media tempatan melaporkan sebanyak RM2.23 bilion kerugian direkodkan dalam tempoh lima tahun iaitu 2017 hingga Jun 2021, akibat jenayah siber di negara ini.Berdasarkan hasil kajian, buku ‘Jenayah Siber di Malaysia: Impak Leluasa Internet’ yang diterbitkan Institut Keselamatan Awam Malaysia (IPSOM) menyatakan, hampir 70% kes jenayah komersial kini dikategorikan sebagai kes jenayah siber.Memetik laporan Bernama pada 11 Ogos 2022, Malaysia mencatat lebih 20,000 kes jenayah siber pada tahun 2021 yang menyebabkan kerugian sebanyak RM560 juta.Kes yang direkodkan itu antara lain membabitkan buli siber, pemalsuan, pencerobohan, memancing data dan penipuan e-mel yang dilihat semakin meningkat saban tahun.“Terdapat dua hala tuju yang perlu dijelaskan dalam aspek ketirisan data iaitu kerahsiaan data dan kedaulatan data.“Kerahsiaan data mungkin sukar untuk ditentukan tetapi pengguna boleh memperkemaskan kedaulatan data yang bermaksud pengguna tahu data mereka digunakan untuk apa dan atas tujuan apa. Inilah yang kita sedang perjuangkan untuk keselamatan data pengguna secara keseluruhannya,” katanya.Menyentuh asas teknologi penyimpanan data, Siraj berkata ia di simpan di dalam server (pelayan) dan dikawal oleh pihak yang menjaganya.Menurut beliau, pihak berkenaan bertanggungjawab menjaga data daripada digodam tetapi ada kemungkinan apa yang berlaku dalam aktiviti jenayah siber disebabkan kegagalan penjaga, kepakaran penggodam mengatasi sistem keselamatan siber serta isu integriti dan etika dalaman organisasi.Sekiranya ‘penjaga’ itu gagal menjaga keselamatan siber terhadap data, penggodam boleh masuk ke server dan mencuri data, malah lebih teruk melakukan pengubahsuaian data.“Dalam usaha mengekang isu kebocoran data dan melindungi data daripada diubahsuai oleh penggodam, teknologi blockchain atau teknologi rantaian blok sewajarnya digunapakai dalam industri keselamatan siber.“Teknologi blockchain yang sinonim dikaitkan dengan ‘Bitcoin’, merujuk kepada teknologi penyahpusatan data, berbeza dengan teknologi penyimpanan data dalam server (centralized data) kerana setiap proses transaksi data yang dibuat perlu mendapat pengesahan daripada komuniti (pemilik akaun) terlibat terlebih dahulu.“Dengan teknologi blockchain, kita boleh mengakses dan menjejak transaksi yang dilakukan sejak awal selain data transaksi seperti alamat digital penghantar dan penerima, tarikh transaksi dan jumlah transaksi boleh diakses dan dijejak. Data yang disimpan di dalam blok juga tidak boleh diubah mahupun dikemaskini,” katanya menambah, blockchain terletak di rangkaian awam tanpa sebarang autoriti yang mengawal data tersebut sekali gus mendokong prinsip ketelusan data. Namun begitu Siraj berkata, terdapat kekangan untuk melaksanakan teknologi berkenaan secara menyeluruh, antaranya isu kos yang tinggi, siapa pihak yang akan bertanggungjawab mengawal selia teknologi blockchain dan kesediaan untuk berubah daripada kaedah penyimpanan data konvensional.“Tidak dinafikan banyak kekangan untuk melaksanakan perubahan ini walaupun ia terbukti dapat melindungi data pengguna daripada aktiviti jenayah siber, justeru, hampir semua organisasi masih menggunakan kaedah penyimpanan data server seperti Cloud, Google Cloud, Web Services ataupun Alibaba Cloud.“Hampir semua syarikat besar akan buat satu pusat data dalam negara dan akan simpan data di situ. Cuma apabila data itu disimpan di bawah pemilik pusat data, timbul persoalan apakah jaminan pihak yang menyimpan data dan menjaga data tidak akan menyalahgunakan data tadi?“Wujud isu integriti melibatkan kepercayaan terhadap pihak yang memegang data. Terlalu banyak isu data yang dicuri atau kebocoran data seolah-olah terlalu mudah untuk mendapatkannya,” katanya menambah, permintaan yang tinggi bagi sesetengah data menjadikan aktiviti jual beli data semakin rancak dalam pasaran gelap. Dalam mengulas tindakan sekumpulan penggodam yang menggunakan kod "grey hat", menceroboh sistem ePenyata Gaji penjawat awam Malaysia baru-baru ini dan mengeluarkan hampir dua juta slip gaji dan borang cukai, beliau berkata aktiviti ‘intelligent scam’ lazimnya membolehkan penggodam mendapat pelbagai maklumat pengguna termasuk status kewangan seterusnya mengakses ke akaun mereka.Sementara itu, Ketua Perlindungan Data Digi Telecommunications Sdn Bhd, Kulani Geeta Kulasingam berkata, pengguna perlu sentiasa berwaspada apabila menggunakan Internet bagi melindungi maklumat peribadi mereka. Beliau mencadangkan pengguna membina kata laluan dengan identifikasi unik serta berhati-hati dengan sebarang panggilan telefon yang mencurigakan dan pada masa sama memahami keperluan asas dalam ruang siber.“Pengguna tidak boleh sewenang-wenangnya memuat turun sebarang fail kerana dibimbangi mengandungi perisian hasad (perisian perosak- Malware) yang direka untuk menjejaki setiap data mereka. "Perlu lebih berhati-hati menggunakan media sosial seperti tidak memuat naik sebarang bentuk maklumat yang mendedahkan kepada identiti kita sendiri. Sebagai contoh, kita memuat naik suatu kiriman seperti alamat rumah, tempat kerja, lokasi sekolah atau sebagainya yang memungkinkan individu lain menyamar sebagai diri kita," katanya menambah, kaedah terbaik yang boleh dilaksanakan menerusi media sosial adalah menukar tetapan maklumat peribadi hanya kepada senarai rakan yang dipercayai. Beliau turut menyarankan agar pengguna dengan segera menghubungi institusi kewangan terlibat atau menukar kata laluan yang hampir sama untuk semua akaun, sekiranya menyedari maklumat mereka mengalami ketirisan."Ini adalah kaedah untuk mengelakkan penipuan identiti di ruang siber dan pengguna juga boleh mengaktifkan kata laluan dua faktor sebagai langkah keselamatan. (Kata laluan dua faktor atau 2FA - Two Factor Authentication merujuk kepada- selepas pengguna memasukkan password, akaun terlibat akan menghantar kod keselamatan kepada nombor telefon atau emel)"Orang ramai pada hari ini sudah semakin celik tentang isu data peribadi dan kita akan meneruskan pendidikan terutamanya berhubung penjagaan data selamat. Pengguna perlu didedahkan dengan kelakuan selamat ketika berada di ruang siber sekali gus mengurangkan risiko menjadi mangsa pencerobohan siber," katanya.Berkongsi pandangan, Pensyarah Kanan Pusat Pengajian Teknologi Multimedia dan Komunikasi yang juga Ketua Advanced Communication Research Unit (ACRU) Universiti Utara Malaysia (UUM) Dr Mohd Khairie Ahmad berkata, kelemahan atau lebih tepat, ketidakcelikan pengetahuan komunikasi digital memburukan lagi fenomena ketirisan data.Bagi beliau, kesedaran serta tahap pemahaman selok-belok keselamatan siber dalam kalangan masyarakat adalah rendah berbanding tahap penggunaannya yang sangat tinggi iaitu 98.9% populasi berumur 16 hingga 64 tahun menggunakan telefon pintar manakala 89.6% penduduk Malaysia mengakses Internet.“Ketidakseimbangan tahap penggunaan dan tahap amalan keselamatan siber menjadi antara punca utama ketirisan data. Kita pandai mengguna tetapi tidak bijak mengurus hal komunikasi digital.“Masyarakat kita juga sering mengambil pendekatan hendak cepat dan mudah dalam menggunakan peranti mahupun aplikasi secara dalam talian dengan kurang membuat penilaian risiko terhadap tindakan mereka. Selain itu ketidakupayaan menganalisa risiko atau membuat pertimbangan komunikasi siber turut menyumbang kepada permasalahan ini,” katanya. Menurut Mohd Khairie, ekonomi di era komunikasi siber kini yang digerakkan oleh maklumat sekali gus menjadikan pelbagai bentuk data sebagai komoditi atau asas bagi majoriti produk dan perkhidmatan, dan satu kaedah pantas adalah memperoleh data menerusi aplikasi yang dibangunkan oleh pelbagai organisasi.Penggunaan aplikasi, katanya kini menjadi suatu budaya bukan sahaja berkaitan dengan perniagaan malah turut melibatkan hal ehwal sosial serta hiburan masyarakat.Ramai yang tidak sedar bahawa fenomena ini menjadikan mereka berisiko tinggi terhadap ancaman dan keselamatan siber melalui perkongsian pelbagai maklumat yang diminta untuk mengaktifkan aplikasi berkaitan.

“Budaya beraplikasi yang keterlaluan dan sikap teruja serta terikut-ikut berisiko mengundang padah kepada netizen. Dari sudut lain pula, pihak berautoriti berkaitan komunikasi digital dan siber ini wajar mencari kaedah kawalan dan pengawasan yang lebih mantap.“Sebagai contoh mana-mana organisasi yang ingin menyiarkan sebarang aplikasi perlu mendapat kelulusan serta pengiktirafan Suruhanjaya Komunikasi dan Multimedia Malaysia (MCMC) atau Agensi Keselamatan Siber Negara (NACSA).“Malah pihak berwajib boleh memperkenalkan pensijilan kepada aplikasi yang dihasilkan di negara ini. Langkah ini bagi menjamin keselamatan dan risiko aplikasi berkenaan kepada masyarakat. Kita memerlukan ‘jalan pintas’ bagi memelihara netizen yang mungkin mengambil masa yang lama untuk menjadi celik keselamatan siber,” jelasnya.Lebih banyak data mengalami ketirisan, maka lebih tinggi risiko kerugian yang bakal dialami negara.Sebanyak 12,092 kes jenayah kewangan penipuan dalam talian dengan nilai kerugian RM414.8 juta dilaporkan sejak Januari hingga Julai 2022. Dalam tempoh 2019 hingga Julai 2022, sebanyak 33,147 suspek kes penipuan jenayah siber ditangkap dengan 22,196 kes berjaya dituduh di mahkamah.“Dalam penerbitan Malaysia Cyber Security Strategy 2020-2024 ada menyatakan bahawa dalam satu kajian pada 2018 oleh Microsoft Bersama Frost & Sullivan menganggarkan kerugian ekonomi negara (Malaysia) akibat ancaman siber ini boleh mencecah RM51billion (https://asset.mkn.gov.my/wp-content/uploads/2020/10/MalaysiaCyberSecurityStrategy2020-2024.pdf).“Keadaan ini sekali gus akan mempengaruhi para pelabur memandangkan ia memberi kesan kepada ekosistem perniagaan. Saya juga melihat dengan peningkatan kerugian akibat ancaman siber rentetan ketirisan data, ia bakal meningkatkan ancaman kesihatan mental masyarakat. Pastinya mereka yang kerugian, mengalami tekanan emosi dan psikologi,” katanya menambah ketirisan data berisiko menghasilkan kesan limpahan negatif terhadap kesejahteraan hidup masyarakat.Berpendapat usaha membendung isu ketirisan data memerlukan penglibatan menyeluruh semua pihak, beliau berkata, dari sudut perundangan, kerajaan disarankan menyemak semula Akta 709 atau Akta Perlindungan Data Peribadi 2010 agar pertanggungjawaban yang lebih serius dikenakan kepada pihak yang mengumpul dan menyimpan data digital khususnya.“Dari sudut tadbir urus, pembudayaan ISO 27001 boleh diamalkan oleh organisasi bagi menyediakan sistem pengurusan keselamatan maklumat mengikut piawaian antarabangsa,” katanya menambah, pihak berkuasa juga perlu bertindak tegas terhadap mana-mana pihak yang gagal menyediakan ekosistem siber yang selamat.Pada masa yang sama, Mohd Khairie menegaskan, kesedaran celik keselamatan siber wajar ditingkatkan dalam kalangan masyarakat pada setiap peringkat umur termasuk melibatkan amalan dan hak kepenggunaan siber selain pengguna perlu berani menuntut penolakan membekal maklumat sensitif dalam penggunaan aplikasi mudah alih. -BERNAMA


Aliran bebas pelbagai lorong tol pada 2025, kurangkan kesesakan - Fadillah

KUALA LUMPUR, 6 Oktober- Kementerian Kerja Raya (KKR) menyasarkan untuk memperkenalkan sistem kutipan tol tanpa henti yang dikenali sebagai Aliran Bebas Pelbagai Lorong (MLFF) menjelang 2025 dalam usaha mengurangkan kesesakan di plaza tol.Menteri Kanan Kerja Raya Datuk Seri Fadillah Yusof berkata cadangan tersebut telah mendapat persetujuan Jemaah Menteri.Beliau berkata dengan pelaksanaan MLFF, kenderaan tidak perlu berhenti untuk membayar tol dan tiada palang tol.“Seterusnya adalah rundingan bersama semua syarikat konsesi tol mengenai bagaimana ia akan dilaksanakan supaya dapat memberi kemudahan kepada pengguna lebuh raya.“Selepas itu, bagaimana kita integrasikan daripada sistem MLFF, kita akan mewujudkan command centre (pusat arahan) diuruskan Lembaga Lebuhraya Malaysia (LLM) yang perlu integrasi dengan semua majlis perbandaran atau bandar raya,” katanya.Beliau berkata demikian ketika berucap pada Sesi Libat Urus Menteri Kanan Kerja Raya Bersama Media di sini semalam yang turut dihadiri Timbalan Menteri Kerja Raya Datuk Arthur Joseph Kurup.Menurut Fadillah, MLFF merupakan antara inisiatif di bawah Rancangan Induk Sistem Pengangkutan Pintar (ITS) 2019-2023 KKR yang dibangunkan bagi meningkatkan keselamatan pengguna jalan raya dan memacu pembangunan aplikasi ITS di negara ini.Selain itu, Fadillah memaklumkan KKR juga telah memulakan proses membangunkan penimbang berat kenderaan bagi mengesan lori lebih muatan yang boleh menjadi punca kesesakan dan kerosakan jalan raya.

Menteri Kanan Kerja Raya Datuk Seri Fadillah Yusof / FOTO BERNAMA

Beliau berkata ia bagi mengesan had muatan secara automatik dan tindakan undang-undang akan terus dikenakan kepada syarikat lori tersebut.Sementara itu, Fadillah berkata kementeriannya akan memfokuskan isu keselamatan jalan raya seperti yang dibincangkan pada Persidangan Dunia ITS kali ke-28 dari 19 hingga 22 September lepas di Los Angeles, Amerika Syarikat. -BERNAMA


Ahmad Zahid jumpa 40 ADUN BN di kediaman rasmi MB Johor

JOHOR BAHRU, 6 Oktober- Pengerusi Barisan Nasional (BN), Datuk Seri Dr Ahmad Zahid Hamidi menghadiri satu perjumpaan tertutup bersama 40 Ahli Dewan Undangan Negeri (ADUN) BN Johor di sini, semalam.Perjumpaan tersebut diadakan di kediaman rasmi Menteri Besar, Datuk Onn Hafiz Ghazi, di Saujana, Jalan Hassan Al-Attas, di sini.Kenderaan yang membawa Presiden UMNO itu tiba di kediaman rasmi Menteri Besar itu pada pukul 8.16 malam.Selain Onn Hafiz, pertemuan itu turut dihadiri Naib Presiden UMNO, Datuk Seri Mohamed Khaled Nordin; Setiausaha Agung, Datuk Seri Ahmad Maslan dan Pengerusi BN Johor, Datuk Hasni Mohammad.Turut kelihatan Setiausaha Agung BN, Datuk Seri Dr Zambry Abdul Kadir dan Ahli Majlis Tertinggi (MT) UMNO, Datuk Dr Mohd Puad Zarkashi, yang juga Speaker Dewan Undangan Negeri Johor.Difahamkan kesemua pemimpin utama UMNO Johor serta 40 ADUN BN itu sudah berada di Saujana sejak pukul 8.00 malam dengan agenda utama persiapan jentera pilihan raya negeri bagi menghadapi Pilihan Raya Umum (PRU) ke-15 yang dijangka diadakan dalam masa terdekat.

Pengerusi Barisan Nasional (BN), Datuk Seri Dr Ahmad Zahid Hamidi / FOTO BERNAMA

Pada Pilihan Raya Negeri (PRN) Johor Mac lepas, BN berjaya memperolehi mandat besar dengan memenangi 40 kerusi daripada 56 kerusi.Pada PRU14 lepas, daripada 26 kerusi Parlimen di Johor, PH memenangi 18 kerusi manakala BN lapan kerusi.


PM tinjau persiapan pembentangan Bajet 2023 di MOF

PUTRAJAYA, 6 Oktober- Perdana Menteri, Datuk Seri Ismail Sabri Yaakob hadir ke Kementerian Kewangan bagi meninjau persiapan pembentangan Bajet 2023.Beliau tiba di Bangunan Perbendaharaan pada pukul 12.00 tengah hari, disambut Menteri Kewangan, Tengku Datuk Seri Zafrul Tengku Abdul Aziz.Turut hadir, Timbalan Menteri Kewangan l, Datuk Mohd Shahar Abdullah dan Timbalan Menteri Kewangan ll, Datuk Yamani Hafez Musa.

(Perdana Menteri, Datuk Seri Ismail Sabri Yaakob menyaksikan Menteri Kewangan, Tengku Datuk Seri Zafrul Tengku Abdul Aziz memasukkan laporan pembentangan Bajet 2023 di Kementerian Kewangan / Foto BERNAMA)

Perdana Menteri turut meluangkan masa beramah mesra dengan pegawai kementerian yang terlibat sebelum melawat bilik operasi penyediaan bajet.Bajet 2023 dijadual dibentangkan oleh Menteri Kewangan di Parlimen, esok.


PAS ada pelan kedua - Tuan Ibrahim

KUALA LUMPUR, 6 Oktober- PAS ada pelan kedua sekiranya penyatuan ummah bersama UMNO tidak berjaya, kata Timbalan Presiden PAS Datuk Seri Tuan Ibrahim Tuan Man.Beliau bagaimanapun tidak menjelaskan dengan lebih lanjut mengenai pelan kedua berkenaan.Menurutnya buat masa ini PAS masih cuba menyelesaikan beberapa isu ‘kecil’ dengan UMNO yang sebelum ini bersama-sama menjalin kerjasama politik di bawah payung Muafakat Nasional (MN).Beliau berkata baginya MN yang wujud hasil kerjasama dua parti itu sebelum ini merupakan satu platform yang penting bukan hanya untuk politik, tetapi juga demi masyarakat Islam di Malaysia.“Kalau nak kira sensitif rasa hati, PAS lebih sensitif terasa hati dengan UMNO. Kita cuba usahakan dulu, kalau berjaya kita teruskan kalau tak berjaya pun kita ada pelan kedua,” katanya kepada sidang media di bangunan Parlimen, di sini, semalam.Mengenai tiga syarat diletakkan Presiden UMNO Datuk Seri Dr Ahmad Zahid Hamidi untuk PAS penuhi jika mahu kembali menjalin kerjasama politik bagi berdepan pilihan raya umum ke-15 (PRU15), Tuan Ibrahim berkata syarat berkenaan tiada dalam kenyataan rasmi UMNO.“Jadi saya fikir, kalau betul, tiga syarat itu mesti masuk dalam kenyataan rasmi. Kenyataan rasmi tidak menyebut syarat-syarat berkenaan,” katanya.Beberapa media sebelum ini melaporkan Ahmad Zahid meletakkan tiga syarat untuk dipenuhi PAS sebelum UMNO kembali berunding dengan parti berkenaan; iaitu PAS perlu keluar daripada Perikatan Nasional (PN), memutuskan hubungan politik dengan Bersatu; serta mengisytihar secara rasmi parti itu “mufarakah” atau berpisah sepenuhnya dengan PN dan Bersatu.

Timbalan Presiden PAS Datuk Seri Tuan Ibrahim Tuan Man / FOTO BERNAMA

Bagaimanapun beliau berkata PAS mengalu-alukan kesediaan UMNO ke arah penyatuan ummah, namun beberapa syarat yang dituntut mereka itu perlu diteliti terlebih dahulu dan beliau yakin pihak parti akan merumuskannya dalam masa terdekat.Terdahulu, Naib Presiden PAS Datuk Idris Ahmad dilapor berkata bahawa parti itu akan mengadakan mesyuarat Sabtu ini, antara lain bagi membincangkan perkara berkaitan ketetapan parti itu berhubung kerjasama rakan politik. -BERNAMA


GEG: RUU tidak menjenayahkan kanak-kanak - Khairy

KUALA LUMPUR, 5 Oktober- Dakwaan Rang Undang-Undang (RUU) Kawalan Produk Tembakau dan Merokok 2022 ‘menjenayahkan kanak-kanak’ adalah mengelirukan, kata Menteri Kesihatan Khairy Jamaluddin.Beliau berkata kompaun bagi orang belum dewasa yang merokok sememangnya wujud dalam peraturan sedia ada dan tidak boleh didaftar sebagai kesalahan jenayah.“Dia (perokok belum dewasa) bukannya masuk penjara dan tiada hukuman penjara bagi mereka ataupun dalam RUU baharu ini kepada mereka yang lahir selepas 2007.“Jadi janganlah kelirukan rakyat menyatakan bahawa kanak-kanak akan dijenayahkan. Itu tidak betul. Sekarang pun kalau ada kanak-kanak beli rokok dan sekiranya dikesan penguat kuasa, dia akan dikompaun RM50 sahaja,” katanya pada pemberita selepas merasmikan portal KKMNOW, sebagai mengulas penyerahan memorandum pihak Consumer Choice Centre (CCC) di Parlimen hari ini bagi membantah pelaksanaan RUU tersebut.Memorandum tersebut menyenaraikan tiga bantahan yang menyifatkan RUU itu mengandungi kuasa penguatkuasaan yang besar, menjenayahkan kanak-kanak dan menyebabkan golongan miskin terjejas.RUU berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau ‘vape’ kepada individu yang dilahirkan pada 1 Januari 2007 dan tahun seterusnya, bertujuan melahirkan Generasi Penamat atau Generational End Game (GEG) bagi merokok.Ia dibentangkan untuk bacaan kali pertama oleh Khairy pada 27 Julai lepas tetapi kemudiannya dirujuk kepada Jawatankuasa Pilihan Khas Parlimen untuk diperhalusi.Khairy berkata RUU tersebut telah melalui proses perbincangan Jawatankuasa Pilihan Khas Parlimen itu yang wakilnya terdiri daripada pelbagai ahli politik dan antara pindaan dibuat adalah untuk memperkemaskan kuasa-kuasa penguatkuasaan supaya jelas bahawa tiada kuasa yang keterlaluan.Terdahulu, Khairy dalam ucapanya berkata KKMNOW merupakan kesinambungan atau peluasan kepada fungsi portal COVIDNOW, selaras dengan pelan pendigitalan perkhidmatan kesihatan dan usaha Kementerian Kesihatan (KKM) mewujudkan satu platform bersepadu bagi tujuan perkongsian data kesihatan.

Menteri Kesihatan Khairy Jamaluddin / FOTO BERNAMA

Katanya skop KKMNOW yang lebih luas itu merangkumi paparan data berkaitan program kesihatan seperti pendermaan darah dan organ, saringan kesihatan dan data penyakit berjangkit.KKMNOW dibangunkan dengan kerjasama strategik dengan Jabatan Perangkaan (DOSM) dan ia oleh diakses menerusi https://data.moh.gov.my/. -BERNAMA


Kerajaan teroka model baharu pembangunan pekebun kecil menerusi MoU LGM dengan MARDEC

SIK, 5 Oktober- Lembaga Getah Malaysia (LGM) hari ini menandatangani Memorandum Persefahaman (MoU) dengan Perbadanan Kemajuan Getah Malaysia (MARDEC) Bhd dalam usaha meneroka model baharu pembangunan pekebun kecil getah yang lebih sistematik yang dijangka meningkatkan pendapatan mereka.Menteri Perusahaan Perladangan dan Komoditi, Datuk Zuraida Kamaruddin berkata kolaborasi itu memastikan pekebun kecil getah dapat menikmati Insentif Pengeluaran Lateks (IPL) dan menjadi lebih produktif serta mempunyai pegangan bersaiz ekonomi dalam industri huluan getah di samping memberikan pulangan setimpal kepada mereka.“Persefahaman ini untuk memastikan industri getah mampan untuk jangka panjang selain konsep untuk kita menguruskan ladang getah yang ketika ini agak lembap daripada segi penghasilan kerana 40% daripada pekebun kecil tidak aktif. Jadi kita rugi di situ,” katanya di sini, semalam.Beliau berkata demikian pada pemberita selepas merasmikan Program Jelajah Agrikomoditi Keluarga Malaysia bersama pekebun kecil getah Wilayah Utara selain menyaksikan majlis pemeteraian MoU itu antara kedua-dua pihak.Beliau berkata MoU selama setahun itu adalah mengenai usaha membangunkan model yang efektif sebagai projek rintis di Wilayah Utara terlebih dahulu sebelum diperluas ke negeri lain.“Ia dilaksanakan sebagai projek rintis di Wilayah Utara dulu, kerana Kedah mengeluarkan hasil getah paling tinggi iaitu sebanyak 30%. LGM dan MARDEC akan memikirkan model yang sewajarnya dan akan buat projek rintis, selepas itu kita lakukan pendekatan yang sama di ladang-ladang getah yang lain,” katanya.

Menteri Perusahaan Perladangan dan Komoditi, Datuk Zuraida Kamaruddin FOTO BERNAMA

Beliau turut optimis pengurusan ladang getah yang baik dapat meningkatkan pendapatan pekebun kecil apabila berlaku peningkatan hasil komodoti itu sekali gus dapat menghasilkan banyak produk huluan getah untuk dieksport ke negara luar.“Saya percaya kalau kita dapat menguruskan dengan baik, hasil getah kita meningkat, bahan-bahan ini cukup malah juga kita boleh buat lagi banyak produk huluan. Kita eskport dan juga boleh mengawal harga getah,” katanya. -BERNAMA


Lima jentera USAR bomba bernilai RM7.5 juta diterima bermula tahun depan

KUANTAN, 5 Oktober- Jabatan Bomba dan Penyelamat Malaysia (JBPM) dijangka menerima lima jentera Urban Search and Rescue (USAR) bernilai RM7.5 juta dalam tempoh dua tahun bermula 2023 bagi kegunaan Pasukan Khas Taktikal Operasi Penyelamat Malaysia (STORM).Pengarah Bahagian Operasi Kebombaan dan Penyelamat Malaysia Datuk Nor Hisham Mohamad berkata setiap satu jentera berkenaan bernilai RM1.5 juta seunit dan direka mengikut spesifikasi bagi pasukan itu menjalankan operasi antaranya di kawasan runtuhan struktur dan bangunan."Jentera ini khas jadi unit pertama prototaip, kita tengok kelengkapan yang dibekalkan sesuai atau tidak dan kita akan pasang di Malaysia, kita jangka akan terima pada 2023.“Kemudian pada 2024 kita akan terima unit seterusnya menjadikannya lima unit dan 2025 kita akan fokus latihan kepada anggota STORM untuk membiasakan diri dengan kelengkapan berkenaan seperti penggunaan mikro kamera, alat pemotong besar, alat gerudi yang tidak menggunakan generator," katanya dan menambah terdapat 459 anggota STORM di Malaysia.Beliau berkata demikian pada sidang media selepas menghadiri Majlis Penutup Kursus Survival STORM di sini hari ini, yang dirasmikan oleh Ahli Dewan Undangan Negeri (ADUN) Muadzam Shah Razali Kasim yang mewakili Pengerusi Jawatankuasa Kerajaan Tempatan dan Perumahan Pahang Datuk Abd Rahim Muda.Hadir sama, Pengarah JBPM Pahang Datuk Dr Wan Mohammad Zaidi Wan Isa dan Penolong Pengarah Operasi Bomba Pahang merangkap Ketua Urusetia Penganjuran Kursus Ismail Abd Ghani.Seramai 47 anggota termasuk lima wanita menyertai kursus berkenaan yang bermula pada 25 September lepas dan anggota didedahkan antaranya dengan modul ikhtiar hidup di hutan dan paya.Mengulas mengenai banjir, Nor Hisham berkata pihaknya sentiasa bersedia untuk menghadapi banjir termasuk ketika Pilihan Raya Umum Ke-15 (PRU15).Katanya, pangkalan hadapan JBPM antaranya di Wakaf Tapai, Terengganu yang mempunyai keanggotaan yang besar sedia untuk digerakkan ke lokasi yang berlaku banjir terutamanya di kawasan Pantai Timur kelak.Sementara itu, Wan Mohammad Zaidi berkata sebanyak 553 kawasan berisiko banjir di Pahang telah dikenal pasti bagaimanapun, pihaknya akan turut memantau lokasi lain yang dikhuatiri turut berlaku bencana alam itu.

"Berdasarkan pengalaman lepas, ada lokasi dijangka banjir tetapi tidak banjir. Jadi kita sentiasa waspada dan bersedia termasuk dari segi perjawatan yang melibatkan 1,111 anggota termasuk bomba bantuan selain memastikan lebih 51 logistik seperti bot aluminium dan fiber berada dalam keadaan baik dan sedia digunakan," katanya. Mengulas lanjut, beliau berkata bagi melancarkan operasi menyelamat, pihaknya turut melakukan libat urus bersama Jabatan Meteorologi Malaysia, Jabatan Pengairan dan Saliran Negeri selain pihak radio amatur serta pemilik kenderaan pacuan empat roda. "Berdasarkan situasi lepas, beberapa lokasi terputus komunikasi jadi kita buat libat urus dengan pihak radio amatur bantu dalam komunikasi, begitu juga kenderaan pacuan empat roda yang perlu digunakan di kawasan berbukit dan lumpur yang jentera logistik bomba tidak sesuai di kawasan itu," katanya.


Yang di-Pertuan Agong berkenan terima kunjungan hormat Speaker Parlimen Turkiye

(Yang di-Pertuan Agong A (kiri) berkenan menerima sembah menghadap Speaker Parlimen Turkiye Prof Dr Mustafa Sentop di Istana Negara/BERNAMA)

KUALA LUMPUR, 5 Oktober- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima kunjungan hormat Speaker Parlimen Turkiye, Profesor Dr Mustafa Sentop di Istana Negara. Ketibaan Prof Mustafa disambut oleh Yang di-Pertua Dewan Rakyat, Tan Sri Azhar Azizan Harun pada 10.45 pagi. Turut hadir; Ahli Parlimen Julau Datuk Larry Soon @ Larry Sng Wei Shien, Ahli Parlimen Sandakan Vivian Wong Shir Yee, Ahli Parlimen Kuala Nerus Datuk Dr Mohd Khairuddin Aman Razali serta Duta Besar Republik Turkiye di Malaysia Emir Salim Yuksel. Sesi sembah menghadap yang berlangsung selama setengah jam itu bersempena lawatan rasmi Prof Mustafa ke Malaysia selama tiga hari sejak Isnin lalu. Beliau dijangka berlepas pulang dari Malaysia pada petang ini.

(Yang di-Pertuan Agong (kiri) berkenan menerima sembah menghadap Speaker Parlimen Turkiye Prof Dr Mustafa Sentop di Istana Negara/BERNAMA)


Kepatuhan terhadap undang-undang merangkumi pihak berkuasa

(Speaker Parlimen Turkiye, Profesor Dr Mustafa Sentop)

GOMBAK, 5 Oktober- Kepatuhan terhadap undang-undang merupakan usaha mewujudkan keharmonian dalam masyarakat dan memastikan sesuatu perkara berlangsung dengan sempurna demi kebaikan bersama. Ia selari dengan fungsi undang-undang sebagai garis panduan membentuk tingkah laku dan tatacara masyarakat. Speaker Parlimen Turkiye, Profesor Dr Mustafa Sentop berkata demikian dalam ucaptamanya yang bertajuk ‘Dua Dunia Berbeza-Dua Persepsi Berbeza Undang-undang’ di Universiti Islam Antarabangsa Malaysia (UIAM) di Gombak. Menurutnya, tajuk itu yang berkisar mengenai undang-undang dipilih kerana ia merupakan asas kepada pembentukan bidang-bidang lain. Perbincangan menggunakan perspektif undang-undang akan menghasilkan keputusan lebih realistik dan signifikan. Menerusi ucaptamanya, beliau menyeru agar kepatuhan terhadap undang-undang dilaksanakan secara sukarela tidak kira sama ada seorang rakyat biasa mahupun pihak berkuasa.Sudah pasti, ketirisan dalam undang-undang dan peraturan akan memberi satu ketidakadilan dalam masyarakat yang seterusnya mewujudkan suasana tidak harmoni. Ucaptama itu dihadiri lebih 2,000 mahasiwa pengambilan baharu UIAM.

(Profesor Dr Mustafa Sentop berkata kepatuhan terhadap undang-undang merangkumi pihak berkuasa)

Profesor Dr Mustafa yang tiba di Malaysia untuk lawatan kerja selama tiga hari turut menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, di Istana Negara hari ini. Semalam, beliau mengadakan kunjungan hormat terhadap Yang di-Pertua Dewan Rakyat Tan Sri Azhar Azizan Harun dan Yang di-Pertua Dewan Negara Tan Sri Dr Rais Yatim di bangunan Parlimen.


Langkah jangka panjang, pendek kurangkan risiko banjir

KUALA LUMPUR, 5 Oktober- Langkah jangka panjang melalui pelaksanaan Rancangan Tebatan Banjir (RTB) akan diteruskan bagi mengurangkan risiko banjir di seluruh negara.Menteri Alam Sekitar dan Air Datuk Seri Tuan Ibrahim Tuan Man berkata sebanyak 100 projek RTB bernilai RM10.53 bilion yang diluluskan di bawah Rancangan Malaysia ke-12 (RMK12) sedang dilaksanakan di seluruh negara.“Pelaksanaan projek-projek RTB akan meningkatkan bilangan penduduk yang dilindungi daripada kesan banjir serta pertambahan keluasan kawasan yang terjejas sebelum ini,” katanya menjawab soalan Tengku Zulpuri Raja Puji (PH-Raub) mengenai pelan dan perancangan awal kerajaan bagi menghadapi kemungkinan banjir besar berikutan fenomena La Nina, monsun timur laut (MTL) dan taburan hujan luar jangkaan di Dewan Rakyat hari ini.Beliau berkata Jabatan Pengairan dan Saliran (JPS) juga memberi fokus kepada kerja-kerja penyelesaian jangka pendek yang bersifat impak tinggi berkos rendah seperti penyelenggaraan saliran, mendalamkan sungai dan meninggikan benteng sungai bagi mengurangkan impak banjir.Menurutnya JPS telah meningkatkan kesiapsiagaan untuk musim MTL dengan menyedia dan menambah baik aset-aset jabatan termasuk penyediaan 284 pam, 203 kenderaan dan 35 bot, 995 stesen telemetri di Semenanjung serta 317 stesen di Sabah, Sarawak dan Labuan selain 526 siren amaran.Selain itu, Tuan Ibrahim berkata pendekatan bukan struktur dalam perancangan pengurusan banjir seperti Program Ramalan dan Amaran Banjir (PRAB) turut dilaksanakan.Katanya PRAB Fasa 3 bernilai RM450 juta akan melengkapkan 74 model ramalan dan amaran banjir bagi lembangan-lembangan sungai utama yang berisiko di seluruh negara.

Menteri Alam Sekitar dan Air, Datuk Seri Tuan Ibrahim Tuan Man

Sementara itu, beliau berkata Jabatan Meteorologi Malaysia (MetMalaysia) menjangka episod luruan monsun yang membawa hujan lebat berterusan akan berlaku sepanjang musim MTL dari November ini sehingga Mac 2023. Katanya negeri-negeri pantai barat juga boleh mengalami hujan berterusan sekiranya luruan monsun ini meningkat serta adanya sistem tekanan rendah seperti tahun lepas.


Bajet 2023: PBPM harap semua penerima Pingat Jasa Pahlawan Negara diberi elaun RM500

KUALA LUMPUR, 5 Oktober- Persatuan Bekas Polis Malaysia (PBPM) berharap saranannya supaya semua penerima Pingat Jasa Pahlawan Negara dalam kalangan pesara Polis Diraja Malaysia (PDRM) diberi elaun sara hidup sebanyak RM500 sebulan dimasukkan dalam Bajet 2023.Presiden PBPM Mokhtar Omar berkata elaun RM300 sebulan juga harap dapat diberikan kepada isteri atau suami yang menjaga dan mengurus pesara polis yang uzur.“Selain itu, sudah tiba masanya kerajaan melihat mengenai isu penyelarasan pencen kerana perbezaan pencen pada zaman dahulu dan zaman sekarang amat ketara.“Kerajaan perlu lihat semua perkara ini dengan lebih serius sebagai mengiktiraf jasa dan pengorbanan bekas angota polis yang merupakan pahlawan negara sehingga membolehkan rakyat dapat hidup aman damai,” katanya kepada Bernama.Dalam pada itu, Mokhtar turut mencadangkan agar potongan harga sebanyak 25% diberikan kepada pesara PDRM untuk pembelian rumah pertama selain memberi dana khas berbentuk geran secara tahunan bagi tujuan pelaksanaan aktiviti dan kebajikan ahli PBPM.Sementara itu, Angkatan Pertahanan Awam Malaysia (APM) berharap kerajaan akan menambah bilangan perjawatan dan elaun khidmat sukarelawan selain pemberian tanah bagi pembinaan bangunan pentadbiran dan operasi agensi itu bagi meningkatkan keberkesanan dan mutu penyampaiannya.Menurut jurucakap APM peruntukan mengurus dan pembangunan tahunan bagi agensi itu juga perlu ditambah bagi membolehkan lebih banyak program latihan dan kesedaran awam dilaksanakan.

“Sehingga kini, APM memiliki enam pejabat sendiri namun selaku agensi yang bertanggungjawab sebagai sekretariat pengurusan bencana di peringkat negeri dan daerah, diharap semua negeri dapat memiliki bangunan sendiri dan mendapat peruntukan khas menerusi pembentangan bajet pada kali ini.“Wajar juga jika diwujudkan skim Perkhidmatan Pertahanan Awam baharu yang digubal berdasarkan keperluan dan peranan penjawat Awam,” katanya. -BERNAMA


Rang Undang-Undang Perbekalan 2023 dijangka dibaca kali pertama hari ini

KUALA LUMPUR, 5 Oktober- Rang Undang-Undang (RUU) Perbekalan 2023 bagi bacaan kali pertama dijangka dibentangkan di Dewan Rakyat hari ini.Menurut Aturan Urusan Mesyuarat dalam laman sesawang rasmi Parlimen, rang undang-undang itu akan dibentang oleh Menteri Kewangan dan bacaan kali kedua dijangka pada Jumaat ini. Persidangan hari ini juga akan diteruskan dengan menyambung perbahasan Rang Undang-Undang Kesatuan Sekerja (Pindaan) 2022.Dewan Rakyat juga dijangka bakal tertumpu kepada pembentangan Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022), Rang Undang-Undang Pengangkutan Awam Darat (Pindaan) 2022, Rang Undang-Undang Makanan (Pindaan (2022) dan Rang Undang-Undang Pencegahan dan Pengawalan Penyakit Berjangkit (Pindaan 2021) untuk bacaan kali kedua.Pada sesi jawab lisan pula, soalan berhubung usaha kerajaan dalam mengatasi isu eksploitasi seksual kanak-kanak di alam maya berpunca daripada pelbagai aplikasi tidak bermoral dalam talian diajukan Datuk Seri Dr Shamsul Anuar Nasarah (BN-Lenggong) kepada Menteri Pembangunan Wanita, Keluarga dan Masyarakat.Turut tersenarai, soalan Datuk Seri Dr Mujahid Yusof Rawa (PH-Parit Buntar) kepada Menteri Kewangan berkaitan pendekatan Kementerian Kewangan dalam memastikan model “Environmental, Social dan Governance” (ESG) diterapkan dalam meluluskan mana-mana kontrak kerajaan.Selain itu, persoalan mengenai perkembangan fasiliti dan kemudahan e-Sukan yang telah dibangunkan kerajaan bagi memenuhi keperluan belia akan diajukan Ahmad Fadhli Shaari (PAS-Pasir Mas) kepada Menteri Belia dan Sukan.

Persidangan Dewan Rakyat kali ini dijadualkan berlangsung selama 32 hari bermula 3 Oktober hingga 29 November / FOTO BERNAMA

Tengku Zulpuri Raja Puji (PH-Raub) pula meminta Menteri Alam Sekitar dan Air menyatakan pelan dan tindakan perancangan awal kerajaan bagi menghadapi kemungkinan banjir besar berikutan fenomena La Nina, Monsun Timur Laut dan taburan hujan di luar jangkaan.Persidangan Dewan Rakyat kali ini dijadualkan berlangsung selama 32 hari bermula 3 Oktober hingga 29 November. -BERNAMA


Pindaan akta wujudkan kesatuan sekerja matang, progresif

KUALA LUMPUR, 4 Oktober- Pindaan Rang Undang-Undang (RUU) Kesatuan Sekerja 2022 bertujuan mewujudkan kerangka perundangan bagi menyokong penubuhan dan pentadbiran kesatuan sekerja secara matang, progresif dan relevan. Menteri Sumber Manusia, Datuk Seri M. Saravanan berkata, pindaan dengan objektif meniadakan sekatan ke atas pembentukan kesatuan sekerja berdasarkan penubuhan tertentu atau persamaan dalam tred, pekerjaan atau industri bagi membenarkan kepelbagaian kesatuan sekerja. Ia dibentangkan untuk bacaan kali kedua di Dewan Rakyat hari ini."Perkara ini selaras dengan kebebasan berpersatuan memandangkan pekerja dan majikan adalah bebas untuk menubuhkan atau menyertai mana-mana kesatuan sekerja pilihan mereka sendiri," katanya ketika membentangkan rang undang-undang berkenaan.

(Datuk Seri M. Saravanan, Menteri Sumber Manusia)

Sidang dewan diberitahu, Akta Kesatuan Sekerja 1959 selepas ini disebut sebagai Akta 262. Diperjelaskan pindaan yang dicadangkan ini juga bakal menggalakan penubuhan dan keanggotaan kesatuan sekerja serta dijangka meningkatkan liputan perjanjian kolektif dalam kalangan pekerja sektor swasta. Pindaan akta ini juga melibatkan 35 fasal merangkumi 29 fasal pindaan, lima fasal baharu dan satu fasal yang dimansuhkan.Sidang dewan turut diberitahu, pindaan fasal tujuh bertujuan meminda subseksyen 15(1) bagi mengehadkan kuasa budi bicara ketua pengarah dalam hal pembatalan pendaftaran sesuatu kesatuan sekerja. "Pindaan kepada subseksyen 15(1) ini akan menyebabkan pembatalan kesatuan sekerja hanya boleh dibuat sekiranya kesatuan sekerja tersebut terlibat dalam pelanggaran peruntukan undang-undang yang telah dinyatakan secara spesifik dalam Akta 262 termasuklah melibatkan pelanggaran undang-undang serius yang mengancam keselamatan negara seperti yang dinyatakan dalam jadual baharu keempat. ini adalah bertujuan untuk melindungi hak pekerja dalam berkesatuan," ujarnya lagi.Beliau turut mengakui pindaan berkenaan bagi memastikan undang-undang buruh ditambah baik dengan mengambil kira prinsip-prinsip standard perburuhan antarabangsa dan instrumen sejagat. Sekaligus berupaya meningkatkan perlindungan dan kebajikan serta produktiviti golongan pekerja dan majikan.


(Tan Sri Dr. Mohd Daud Bakar penerima Anugerah Diraja Kewangan Islam 2022/ISTANA NEGARA)

KUALA LUMPUR, 4 Oktober- Tokoh kewangan Islam, Tan Sri Dr. Mohd Daud Bakar diumumkan sebagai penerima Anugerah Diraja Kewangan Islam 2022.Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menyampaikan anugerah tersebut.Anugerah diraja dwitahunan itu dianjurkan Bank Negara Malaysia (BNM) bersama Suruhanjaya Sekuriti Malaysia (SC) bagi mengiktiraf dan memberi penghargaan kepada mereka yang berwawasan, dengan pencapaian dan inovasi memberi sumbangan besar kepada pertumbuhan kewangan Islam, ekonomi global juga kemajuan sosial masyarakat di seluruh dunia.Pengerusi Juri, Tun Musa Hitam, berkata barisan juri telah melaksanakan proses pemilihan yang ketat dan teliti terhadap merit serta pencapaian setiap calon sebelum membuat keputusan muktamad."Anugerah ini merupakan anugerah utama global dan sebagai rakyat Malaysia saya lebih berbangga apabila penerima juga seorang rakyat Malaysia. Dalam senario semasa sektor ekonomi, perbankan dan kewangan, ini adalah masa yang sangat mencabar dan saya gembira dapat mengenali seseorang yang sangat arif tentang kewangan dan diperlukan oleh dunia untuk menyumbang kepada keperluan global," katanya.

(Yang di-Pertuan Agong berkenan sampaikan anugerah kepada Tan Sri Dr. Mohd Daud Bakar penerima Anugerah Diraja Kewangan Islam 2022/ISTANA NEGARA)

Mohd Daud merupakan cendekiawan syariah terkemuka yang sumbangannya kepada pembangunan industri kewangan Islam global diiktiraf secara meluas.Beliau yang kini berkhidmat sebagai Pengerusi Majlis Penasihat Syariah BNM dan SC berperanan penting dalam membangunkan piawaian syariah pertama bagi emas yang dikeluarkan oleh Pertubuhan Perakaunan dan Pengauditan bagi Institusi Kewangan Islam (AAOIFI).Beliau juga merupakan ahli lembaga syariah bagi institusi dan organisasi kewangan antarabangsa seperti Amundi Asset Management (Perancis), Bank of London and Middle East, Indeks Pasaran Islam Dow Jones (New York), Morgan Stanley (Dubai) dan Sedco Capital (Arab Saudi).Selain penyertaan aktif pada peringkat global, beliau juga mantan Presiden Universiti Islam Antarabangsa Malaysia (UIAM).Turut berkenan berangkat ke Majlis Anugerah Diraja Kewangan Islam 2022 , Sultan Perak, Sultan Nazrin Muizzuddin Shah.Antara yang hadir; Menteri Kewangan Tengku Datuk Seri Zafrul Tengku Abdul Aziz, Gabenor BNM Tan Sri Nor Shamsiah Mohd Yunus dan Pengerusi Lembaga Pengelola Dewan Bahasa dan Pustaka (DBP), Profesor Datuk Seri Dr. Awang Sariyan.


12,000 idea anak muda diterima menerusi IBN ke arah pembangunan negara

SHAH ALAM, 4 Oktober - Sebanyak 12, 000 pandangan anak muda dari seluruh negara diterima menerusi platform Idea Bina Negara (IBN), kata Perdana Menteri Datuk Seri Ismail Sabri Yaakob.Ismail Sabri berkata, IBN membuka ruang dan peluang kepada anak muda menyalurkan pendapat serta menyuarakan permasalahan kepada kerajaan.Penyumbang idea terbesar adalah dalam kalangan belia berusia lingkungan 18 hingga 21 tahun iaitu sebanyak 57.9 peratus.“Kira-kira 12 peratus menyentuh aspek kestabilan, prestasi kerajaan serta kualiti dan kematangan pemimpin."Dalam usaha memperkukuhkan semangat Keluarga Malaysia, kerajaan sentiasa peka dan prihatin terhadap belia dan anak muda dengan memastikan luahan suara mereka sentiasa didengari dan diberikan perhatian."Ini kerana anak-anak muda mempunyai idealisme yang sangat penting kerana mereka didedahkan idea-idea yang lebih progresif yang diperoleh melalui input internet sama ada dari dalam mahupun luar negara," katanya.Ismail berkata demikian ketika berucap melancarkan platform IBN Anak Muda di hadapan 4,000 mahasiswa di Dewan Agung Tuanku Canselor (DATC) Universiti Teknologi Mara (UiTM) di sini, hari ini.

(Perdana Menteri Datuk Seri Ismail Sabri Yaakob (kiri) ketika berucap pada sesi dialog awam bersama moderator Luqman Hariz sempena Majlis Perasmian Idea Bina Negara (IBN) 2022 di Dewan Agung Tuanku Canselor, Universiti Teknologi Mara (UiTM), hari ini/FOTO BERNAMA)

Sementara itu, Ismail berkata kerajaan amat prihatin mengenai isu peluang pekerjaan yang menghantui golongan anak muda masa kini apabila 46.2 peratus belia hanya memperoleh pendapatan bulanan kurang daripada RM2,500 sebulan.Sehubungan itu, kerajaan telah memperkenalkan pelbagai inisiatif termasuk perantis lepasan sekolah dan graduan yang membenarkan majikan untuk menggaji pekerja berusia 18 hingga 30 tahun dengan menyediakan insentif berjumlah RM900 sebulan.Oleh itu kerajaan memperkenalkan pelan pembiayaan berjumlah RM150 juta disalurkan melalui Bank Simpanan Nasional (BSN) dan Agrobank khusus belia yang ingin menceburi bidang keusahawanan.Sebanyak RM4.8 bilion disalurkan menerusi inisiatif JaminKerja Keluarga Malaysia dengan 600,000 peluang pekerjaan disediakan kepada golongan muda menerusi karnival Kerjaya JaminKerja Keluarga Malaysia.


MIMOS bangunkan teknologi ramal banjir seminggu lebih awal

(Datuk Seri Dr Adham ketika sidang media selepas Majlis Pelancaran Minggu Angkasa Sedunia di Pusat Sains Negara/BERNAMA)

KUALA LUMPUR, 5 Oktober- Kementerian Sains, Teknologi dan Inovasi (MOSTI) menerusi Agensi Angkasa Malaysia (MYSA) membangunkan teknologi yang boleh meramal banjir tujuh hari lebih awal.Menterinya, Datuk Seri Dr. Adham Baba berkata teknologi itu yang dikenali sebagai Sistem Pengurusan Bencana Bersepadu (IDMS) dan Sistem Maklumat dan Logistik Banjir Monsun Berteraskan Imej Satelit (eBanjir), menggunakan teknologi angkasa iaitu Sistem Maklumat Geografi (GIS) dan Sistem Penentududukan Global (GPS).Dengan menggunakan teknologi satelit penderiaan jauh, ia berupaya mencerap dan menghasilkan imej serta maklumat muka bumi terkini, yang amat berguna dalam membantu pengurusan bencana lebih cepat, cekap dan berkesan.Pihak kementerian juga menjalankan kerjasama dengan rakan teknologi iaitu MIMOS untuk membangunkan data analitik di pusat kawalan supaya ramalan tepat dapat diberikan seawal tujuh hari.

(Datuk Seri Dr Adham Baba melancarkan Minggu Angkasa Sedunia di Pusat Sains Negara/BERNAMA)

"Ia membantu membangunkan data raya analitik di pusat kawalan yang menyumbang data awal seperti ramalan banjir, satu hingga tujuh hari lebih awal. Kedua amaran babjir, enam jam ke dua hari lebih awal dan juga pangkalan data raya analitik serta sistem hebahan luas melalui berita rasmi dan media sosial."Sistem ini dipanggil SERAB dan mempunyai tiga kawasan yang kita liputi setakat ini di Sungai Terengganu, Sungai Kelantan, Sungai Pahang dengan menggunakan tujuh teknologi dibangunkan oleh MIMOS," kata Dr Adham dalam sidang media selepas Majlis Pelancaran Minggu Angkasa Sedunia bertemakan Kelestarian Angkasa, di sini.


Tarikh bubar parlimen: PM teliti setiap pandangan

SHAH ALAM, 4 Oktober- Setiap pandangan dan cadangan yang diutarakan parti-parti politik berkenaan pembubaran Parlimen tidak boleh mengubah dan mempengaruhi kuasa Perdana Menteri untuk mencadangkan tarikh pembubaran kepada Yang di-Pertuan Agong.Perdana Menteri, Datuk Seri Ismail Sabri Yaakob berkata kenyataan beberapa parti politik yang meminta agar rancangan membubar Parlimen dalam tempoh terdekat ditangguhkan tidak akan mempengaruhi keputusan beliau, namun setiap pandangan dan cadangan akan dilihat dan diteliti."Sebab keputusan untuk pembubaran tak ada kena mengena dengan parti politik yang lain. Sebelum ini pun tak pernah dibincang secara terbuka macam ini tentang tarikh bubar parlimen dan sebagainya. Dulu PM kata bubar, maka bubar Parlimen."Mana ada parti politik lain bagi pandangan dan campur tangan. Dulu tak pernah. Bukan setakat perbincangan dengan parti lain, dengan parti sendiri pun tak ada perbincangan kalau dulu.

(Datuk Seri Ismail Sabri ditemui memaklumkan bahawa beliauteliti setiap pandangan)

"Dulu tidak ada, tidak pernah dalam media orang cakap berbincang secara terbuka tentang tarikh pilihan raya parti lain tak pernah, parti sendiri pun tidak. PM rasa wajar dia bubar, dia bubar."Jadi apa yang disebut oleh parti lain tu tidak boleh mempengaruhi dari segi pembubaran parlimen tetapi setiap cadangan dan pandangan saya akan tengok setiap pandangan tetapi tidak boleh mempengaruhi kuasa untuk mencadangkan kepada YDPA membubarkan," tegas Ismail Sabri ketika menjawab pertanyaan media mengenai kenyataan beberapa parti politik yang tidak bersetuju parlimen dibubarkan dalam tempoh terdekat.Beliau berkata keputusan pembubaran parlimen sepatutnya tidak melibatkan perbincangan secara terbuka termasuk membabitkan parti kerajaan dan pembangkang. Sebaliknya akan dilakukan sekiranya perdana menteri merasakan parlimen wajar dibubarkan.


Kadar inflasi negara terkawal di bawah unjuran 3.2 peratus

KUALA LUMPUR, 4 Oktober - Kadar julat inflasi negara masih berada dalam julat yang telah diunjurkan oleh Bank Negara Malaysia (BNM) iaitu di bawah 3.2 peratus, kata Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi.Alexander berkata julat inflasi itu selari dengan unjuran Bank Negara Malaysia bagi tahun 2022 yang berlegar di antara 2.2 peratus hingga 3.2 peratus."Ini bermakna, walaupun bulan Ogos mencatatkan kadar inflasi 4.7 peratus namun hakikat sebenar julat Januari hingga Ogos 2022 pada kadar 3.1 peratus adalah masih berada dalam julat yang telah diunjurkan oleh BNM."Kadar inflasi yang tinggi pada masa ini merupakan fenomena global dan didorong oleh faktor-faktor luaran," katanya menjawab pertanyaan lisan Ahli Parlimen Port Dickson, Datuk Seri Anwar Ibrahim di Dewan Rakyat hari ini.Beliau berkata kadar inflasi di sesetengah negara pada ketika ini di peringkat serantau dan global masih mencatatkan paras yang lebih tinggi berbanding Malaysia.Tambah beliau, kadar inflasi yang rendah di Malaysia didorong oleh inisiatif dan langkah proaktif kerajaan untuk menyediakan subsidi bagi mengekang inflasi.Langkah itu juga memastikan Keluarga Malaysia tidak terlalu terbeban apabila berhadapan dengan cabaran kos sara hidup."Tidak benarlah dakwaan sesetengah pihak yang mengatakan bahawa subsidi kerajaan untuk beberapa barang keperluan asas ditarik balik, malah jumlah pemberian subsidi Kerajaan terus meningkat," katanya lagi.Ujarnya, kadar inflasi di negara ini akan mencecah ke paras yang lebih tinggi iaitu sehingga 10.6 peratus sekiranya tiada intervensi (campur tangan) dari kerajaan.

(Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi)

Katanya, kadar inflasi kekal pada paras terkawal kesan pelaksanaan subsidi serta strategi di bawah Dasar Monetari Negara dan juga Penubuhan Pasukan Khas Jihad Tangani Inflasi.Inisiatif itu termasuk pelaksanaan program Jualan Murah Keluarga Malaysia (JMKM), kawalan harga minyak masak sawit tulen kemasan botol, kawalan harga ayam dan telur serta pengenalan Menu Keluarga Malaysia."Pasukan Khas Jihad Tangani Inflasi telah memperluaskan program JMKM kepada 512 Dewan Undangan Negeri (DUN) semenjak pertengahan Ogos 2022."Keluarga Malaysia boleh mendapatkan barangan sehingga 20 peratus lebih murah daripada harga pasaran setempat. "Kerajaan meneruskan harga minyak masak sawit tulen kemasan botol 1kg, 2kg, 3kg dan 5kg secara harga siling bergerak berdasarkan harga minyak sawit mentah dunia."Kawalan harga ayam dan telur ayam diteruskan berdasarkan pemberian subsidi penternakan sebanyak RM1.1 bilion."Menu Keluarga Malaysia diperkenalkan di bawah inisiatif Bakul Makanan Siswa bagi sarapan pagi, makan tengahari dan makan malam yang berkualiti pada harga RM3.50 di universiti pengajian tinggi awam," jelasnya lagi.


Monsun Timur Laut: APM Melaka siap siaga perkemas latihan, aset

AYER KEROH, 4 Oktober- Seramai 313 pegawai dan anggota Angkatan Pertahanan Awam Malaysia (APM) Melaka sedia untuk digerakkan bagi menghadapi sebarang kemungkinan banjir ketika peralihan Monsun Timur Laut.Menurut Pengarahnya, Leftenan Kolonel (PA) Kamarulsyah Muslim aset seperti lima trak untuk kegunaan menyelamat, tujuh kenderaan pacuan empat roda dan 19 bot dipersiapkan bagi menghadapi banjir.Pegawai dan anggota juga menjalani latihan dan ulang kaji lebih kerap sebagai persediaan awal berdepan situasi kecemasan. Antara latihan yang dijalankan termasuklah teknik menyelamat, pertolongan cemas semasa bencana dan teknik memadam kebakaran kecil. "Selain itu kita juga melaksanakan latihan-latihan berkala seperti mengendalikan bot dan enjin dan juga di daerah ini memang pegawai dan anggota kita sentiasa memastikan peralatan menyelamat ini sentiasa diselenggara atau pun disemak dalam keadaan baik supaya boleh digunakan semasa bencana atau kecemasan," kata Kamarulsyah.

(Pengarah APM Melaka, Leftenan Kolonel (PA) Kamarulsyah Muslim)

Beliau berkata demikian ketika ditemui pemberita di Pejabat APM, Ayer Keroh.Jabatan Meterologi Malaysia (MET Malaysia) menyatakan peralihan Fasa Monsun Timur Laut bermula semalam hingga bulan depan.


16 pajakan tanah, usaha Perbadanan Labuan memajukan hartanah

LABUAN, 4 Oktober- Perbadanan Labuan membuka pelawaan Cadangan Pelaburan (RFP) untuk 16 pajakan harta tanahnya di sekitar Labuan.Menurut Ketua Pegawai Eksekutifnya, Rithuan Mohd Ismail ia bagi menggalakkan penjanaan idea yang lebih kreatif dan inovatif daripada syarikat-syarikat yang berminat untuk memajukan hartanah di Labuan."PL telah memutuskan untuk menyewa dan memajakkan hartanah milik PL kepada pemaju, syarikat pembida yang berpotensi yang berminat untuk melabur di Labuan. RFP ini juga bertujuan untuk meningkatkan pelaburan dalam pelbagai sektor pembangunan bercampur dengan memfokuskan pelancongan, industri dan komersil," katanya.

(Pegawai Eksekutif Perbadanan Labuan, Rithuan Mohd Ismail)

Bercakap dalam sidang media jelasnya, ia meliputi 11 kawasan komersil bandar untuk pembangunan ruang perniagaan, pejabat, Meeting Incentive Conference and Exhibition (MICE), perumahan, hotel pelancongan, rekreasi, kedai bebas cukai dan sebagainya.Selain itu, tiga hartanah industri termasuk bangunan Hab Halal dan kawasan Perindustrian Rancha-Rancha, Pengurusan Pengoperasian Terminal Feri Antarabangsa, Pengoperasian Kelab Golf Antarabangsa serta keseluruhan Pulau Papan bagi industri pelancongan dan rekreasi.Dokumen boleh dimuat turun di laman web PL mulai 10 Oktober hingga 28 November ini, tempoh iklan dibuka sehingga 4 Disember 2022.


Lebih 10 peratus anak orang asli tercicir pendidikan

CYBERJAYA, 3 Oktober - Kementerian Pembangunan Luar Bandar (KPLB) mendedahkan lebih 10% anak orang asli tercicir daripada alam persekolahan atas pelbagai faktor antaranya logistik, masalah keluarga dan tidak mengambil berat tentang pendidikan.Menteri Pembangunan Luar Bandar (KPLB), Datuk Seri Mahdzir Khalid berkata meskipun kehadiran anak-anak komuniti ini lebih 80 peratus di sekolah kebangsaan namun kerajaan berusaha untuk meningkatkan lagi kehadiran pelajar komuniti itu sehingga melebihi 90 peratus.

“Banyak pandangan yang diberi tadi (dalam mesyuarat) seperti pengangkutan dan asrama penuh untuk anak Orang Asli,” katanya pada media selepas mempengerusikan Mesyuarat Majlis Perundingan Orang Asli (MaPOA) Bil. 1 Tahun 2022 di sini hari ini.

(Mahdzir Khalid ketika hadir mempengerusikan mesyuarat MaPOA di Cyberjaya hari ini/FOTO Facebook Mahdzir Khalid)

Mengulas lanjut, Mahdzir berkata, antara isu lain yang turut dibentangkan adalah berkaitan faktor-faktor yang mempengaruhi status kesihatan masyarakat Orang Asli.“Mengenai isu kesihatan, mereka minta kerajaan untuk memperbanyakkan lagi pusat rawatan berpusat di perkampungan orang asli bagi memudahkan urusan mereka yang tinggal di pedalaman.“Kalau Kementerian datang untuk memberikan rawatan, boleh ke pusat berkenaan dan masyarakat di situ boleh berkumpul (untuk terima rawatan).“Mereka juga mencadangkan perjawatan di Kementerian Kesihatan (KKM) seperti penolong pegawai perubatan (MA) yang disandang oleh orang asli di kawasan lain untuk dikembalikan ke perkampungan mereka,” ujarnya.Sementara itu, dari aspek pewartaan tanah orang asli, Mahadzir berkata setakat Disember 2021 sebanyak 40,600 hektar melibatkan 215 kampung diwartakan merangkumi penempatan kediaman, rumah ladang atau dusun buah-buahan.Manakala 638 kampung lagi masih dalam proses pewartaan oleh kerajaan negeri.Di Semenanjung terdapat 853 kampung orang asli dengan penempatan paling banyak adalah di Pahang, Kelantan dan Perak.Mahdzir berkata kesemua perkara yang dbangkit dalam MaPOA itu akan dibincangkan di peringkat KPLB dan pihak berkepentingan sebelum dibawa kepada kementerian berkaitan seperti Kementerian Pendidikan dan KKM, seterusnya mesyuarat Kabinet.MaPOA merupakan platform masyarakat orang asli untuk memberi pandangan dan maklum balas berkaitan dasar serta ruang untuk menyelesaikan isu-isu berbangkit di peringkat nasional dan antarabangsa.


Najib dijanjikan sumbangan tambahan US$1.17 bilion oleh kerabat diraja Arab Saudi - Saksi

KUALA LUMPUR, 3 Oktober - Mahkamah Tinggi di sini hari ini diberitahu bahawa Datuk Seri Najib Tun Razak dijanjikan sumbangan tunai tambahan US$1.17 bilion daripada seorang individu yang didakwa sebagai ahli keluarga diraja Arab Saudi bagi menghargai usaha bekas perdana menteri itu memperkenalkan Islam ke seluruh dunia.Berdasarkan dua pucuk surat yang dibacakan di mahkamah oleh peguam Wan Aizuddin Wan Mohammed, wang tunai itu dijanjikan untuk dimasukkan ke dalam akaun bank peribadi Najib oleh putera Arab Saudi, Saud Abdulaziz Majid Al Saud melalui dua transaksi,US$375 juta pada 1 Nov 2011 dan US$800 juta pada 1 Mac 2013.Pada minggu lepas, pasukan pembelaan Najib mengemukakan sepucuk surat yang dikatakan daripada putera Arab Saudi yang sama bertarikh 1 Feb 2011, yang didakwa menjanjikan sumbangan wang tunai US$100 juta kepada Najib untuk mengiktiraf sumbangannya kepada dunia Islam.Surat menggunakan kepala surat Pejabat Peribadi Saud Abdulaziz Majid Al Saud, bekas Gabenor Wilayah Madinah, turut menyebut hadiah itu adalah sempena persahabatan yang terjalin antara kedua-duanya dan sebagai menghargai idea-idea baharu Najib selaku pemimpin Islam moden.Wan Aizuddin merujuk surat itu kepada saksi pendakwaan ke-38 semasa pemeriksaan balas terhadap Ketua Pasaran Modal Perbankan Persendirian AmBank Yap Wai Keat, 57, pada perbicaraan kes rasuah dan pengubahan wang haram Najib membabitkan RM2.3 bilion milik 1Malaysia Development Berhad (1MDB).“Surat-surat itu juga menyebut pemberian wang tunai itu hendaklah dimasukkan ke akaun Datuk Seri Najib melalui akaun bank peribadi atau melalui akaun bank syarikat yang diarahkan putera itu, Tanore Finance Corporation dan Blackstone Asia Real Estate Partners Limited.“Turut dinyatakan dalam surat itu bahawa Datuk Seri Najib mempunyai budi bicara mutlak untuk menentukan bagaimana wang itu akan digunakan dan ia (wang) tidak sepatutnya ditafsirkan sebagai perbuatan rasuah kerana ini bertentangan dengan amalan Islam dan putera itu secara peribadi tidak menggalakkan amalan sedemikian (rasuah) dalam apa cara sekalipun,” kata peguam itu.

Sebelum ini dilaporkan Jabatan Keadilan Amerika Syarikat telah mengenal pasti Tanore Finance Corporation dan Blackstone Asia Real Estate Partners Limited dikuasai oleh ahli perniagaan dalam buruan, Low Taek Jho (Jho Low) menggunakan identiti rakan sekutunya Eric Tan Kim Loong.Wan Aizuddin kemudian menyoal saksi sama ada beliau mempunyai pengetahuan mengenai dua pucuk surat itu sebelum perbicaraan 1MDB ini, yang dijawab oleh saksi itu secara positif.“Saya rasa mungkin (mempunyai pengetahuan tentang surat-surat itu) kerana untuk meneruskan pengiriman wang, kita perlu tahu apakah kod tujuan wang ini, di mana pengurus perhubungan akaun AmBank Datuk Seri (Joanna Yu) telah memberitahu saya bahawa ia adalah hadiah dan ada surat yang disertakan bersamanya.“Bagaimanapun saya tidak dapat mengesahkan sama ada terdapat kemungkinan Joanna Yu telah memberikan surat itu kepada saya pada masa transaksi tersebut. Beliau mungkin tunjuk kepada saya, tetapi saya tidak ingat kerana banyak dokumen yang telah saya teliti sejak beberapa tahun lepas,” kata saksi itu yang mengendalikan deposit pertukaran asing AmBank sejak 2010 hingga 2014.Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Datuk Collin Lawrence Sequerah bersambung petang ini. - BERNAMA


AUKUS: Malaysia tetap dengan pendirian 10 Prinsip Bandung 1955

KUALA LUMPUR, 3 Oktober - Malaysia tetap berpegang teguh kepada 10 Prinsip Bandung dalam usaha menggalakkan keamanan dan kerjasama antarabangsa khususnya melibatkan isu keselamatan negara serta serantau.Timbalan Menteri Luar Negeri, Datuk Kamarudin Jaffar berkata itu pendirian Malaysia terhadap Dasar Negara Berkecuali dan Kerjasama Keselamatan Tiga Hala antara Australia, United Kingdom dan Amerika Syarikat, yang dikenali sebagai AUKUS.Kamarudin menegaskan adalah menjadi tanggungjawab Kerajaan bagi memastikan ianya tidak mengancam keselamatan dan kedaulatan negara dan rantau ini. "Pendirian terhadap kerjasama AUKUS secara amnya adalah selaras dengan dasar luar negeri dan dasar negara berkecuali Malaysia. "Kerajaan komited untuk terus mengekalkan dasar dan kedudukan Malaysia sebagai sebuah negara berkecuali yang tidak akan menyebelahi mana-mana kuasa besar, seperti yang telah dipraktikkan selama ini," katanya.

(Timbalan Menteri Luar Negeri, Datuk Kamarudin Jaffar/FOTO BERNAMA)

Tegas beliau lagi, kerajaan akan sentiasa memantau perkembangan serantau dan tidak teragak-agak menyuarakan kegusaran apabila ia melibatkan kedaulatan dan kepentingan negara. Kamarudin berkata demikian ketika menjawab soalan Ahli Parlimen Kota Raja, Mohamad Sabu di Dewan Rakyat hari ini.AUKUS, yang diumumkan pada September tahun lalu telah mencetuskan kebimbangan dalam kalangan negara-negara serantau kerana dikhuatiri boleh meningkatkan lagi ketegangan di rantau itu.


Tiada lagi konsert hiburan terkinja-kinja tegas Sanusi

(Syot layar video festival muda-mudi yang dianjurkan di Balai Seni Negara, Alor Setar, Kedah baru-baru ini)

ALOR SETAR, 3 Oktober - Kerajaan negeri menetapkan penganjuran konsert hiburan yang mencetuskan kelakuan di luar tatasusila tidak akan dibenarkan di seluruh negeri itu, tegas Menteri Besar, Datuk Seri Muhammad Sanusi Md. Nor.Ia susulan konsert yang berlaku baru-baru ini yang diadakan tidak jauh daripada Masjid Zahir.Katanya, kejadian muda mudi terkinja-kinja tanpa arah di Balai Seni yang tular sejak kelmarin menjadi penanda aras kepada penganjur.Menurutnya, sebarang aktiviti yang boleh merangsang pelanggaran norma masyarakat tempatan, tidak boleh diberikan sebarang ruang untuk ‘membiak’."Penganjuran acara yang menyihatkan tubuh badan seperti fun run (larian), fun ride (berbasikal), treasure hunt (pertandingan mencari harta karun), pertandingan memancing, dan lain-lain pertandingan yang selari dengan undang-undang, garis panduan program terbuka dan sesuai dengan tatasusila masyarakat tempatan adalah digalakkan," katanya menerusi hantaran di Facebook hari ini.

Tambah beliau, semua pegawai daerah yang mempengerusikan jawatan kuasa berkaitan pelesenan hiburan dimaklumkan mengenai hal tersebut dan arahan berkuat kuasa serta-merta.Semalam, Datuk Bandar Alor Setar, Datuk Zaid Ahmad, berkata Majlis Bandaraya Alor Setar (MBAS) tidak pernah mengeluarkan sebarang lesen kepada pihak penganjur untuk mengadakan konsert di dataran berhampiran Masjid Zahir dan akan memanggil penganjur untuk mendapatkan penjelasan.Sejak kelmarin, tular beberapa rakaman video persembahan kumpulan muzik di pentas yang disaksikan ratusan penonton terdiri daripada anak muda dengan pelbagai aksi di Balai Seni di sini.


RM1.3 juta peruntukan banjir di Johor, naik taraf kawasan berisiko

KULAI, 3 Oktober- Kerajaan Negeri Johor telah memperuntukkan sebanyak RM1.3 juta bagi menghadapi bencana banjir tahun ini.  Peruntukan yang dikeluarkan membabitkan kerja menaik taraf kawasan berisiko banjir dan pembersihan sungai. Bagaimanapun, Exco Perumahan Dan Kerajaan Tempatan, Datuk Mohd Jafni Md Shukor berkata, selain kerajaan negeri, dana peruntukan juga diperoleh daripada kerajaan persekutuan.  Pasukan petugas juga akan ditubuhkan untuk mengenal pasti dan mengkaji kedudukan geografi bagi kawasan berisiko banjir.  Tambah beliau, persediaan Pusat Pemindahan Sementara (PPS) di negeri ini masih mencukupi untuk menempatkan penduduk yang terjejas.  "Kita apabila berlaku perkara ini, maknanya peringkat agensi kerajaan masing-masing sudah tahu tugas masing-masing. Jadi isu tidak cukup tempat tidur, makan minum, air panas, bayi sakit semua kita ada doktor yang datang merawat," katanya.

(Exco Perumahan Dan Kerajaan Tempatan Negeri Johor, Datuk Mohd Jafni Md Shukor)

Sementara itu, Majlis Agama Negeri Johor turut memberi sumbangan kit bantuan antaranya kit kebersihan diri dan pek makanan segera, selain bantuan tunai sebanyak RM500 kepada punduduk terjejas di PPS SMK Bukit Batu.


523 pedalaman di Sarawak bakal menikmati jalur lebar 4G

(Tuai Rumah Panjang, Kumbong Anak Nyagang, 65, (kanan) bersama isterinya melayari panggilan video selepas dapat melayari perkhidmatan internet dengan kelajuan 4G di rumah panjang Jalan Balingian-Matadeng pada Mac lalu/FOTO BERNAMA)

KUALA LUMPUR, 3 Oktober - Liputan jalur lebar 4G di Sarawak meningkat kepada 82.84 peratus pada suku kedua 2022, berbanding 73.67 peratus sebelum pelaksanaan Pelan Jalinan Digital Negara (JENDELA).Timbalan Menteri Komunikasi dan Multimedia, Datuk Zahidi Zainul Abidin berkata, perkhidmatan jalur lebar itu akan memberi manfaat kepada 523 lokasi di pedalaman Sarawak."Kerajaan telah mempercepat penyediaan perkhidmatan jalur lebar melalui teknologi satelit daripada JENDELA Fasa 2 ke Fasa 1."Penambahbaikan liputan ke seluruh negara termasuklah di kawasan luar bandar dan pedalaman akan diteruskan melalui Pelan JENDELA Fasa 2 (2023-2025)," katanya dalam jawapan lisan di Dewan Rakyat hari ini.Katanya, semua inisiatif ini melibatkan peruntukan Kerajaan melalui Program Pemberian Perkhidmatan Sejagat (USP) dan pelaburan komersial oleh syarikat pemberi perkhidmatan melebihi RM4 bilion di Negeri Sarawak.

(Tuai Rumah Panjang, Kumbong Anak Nyagang, 65, ketika berbual melalui panggilan video di kediamannya di rumah panjang Jalan Balingian-Matadeng/FOTO BERNAMA)

Tambahnya lagi, daripada jumlah tersebut, sebanyak RM2.12 bilion telah siap dilaksanakan manakala baki RM1.9 bilion lagi dalam peringkat pelaksanaan."Selain pembinaan menara-menara telekomunikasi melalui pelaksanaan projek Pelan JENDELA dan satelit, pihak Kerajaan turut melaksanakan penyediaan infrastruktur jalur lebar menggunakan kaedah Point of Presence (PoP)."Secara keseluruhannya, Projek PoP Fasa 1 akan melibatkan 630 lokasi dan Fasa 2 pula akan melibatkan 3,693 lokasi berhampiran sekolah di kawasan luar bandar di seluruh negara," katanya bagi menjawab soalan Ahli Parlimen Serian, Datuk Seri Riot Jaem.Katanya, jumlah PoP secara keseluruhan di Sarawak adalah sebanyak 741.Daripada jumlah tersebut sebanyak 5 kawasan berhampiran sekolah luar bandar di Parlimen Serian dan 1 kawasan di Parlimen Betong akan terlibat dengan pelaksanaan PoP Fasa 1.Manakala bagi Fasa 2 pula sebanyak 31 di Parlimen Serian dan 20 di Parlimen Betong."Kerajaan komited dalam memastikan liputan jalur lebar menyeluruh di seluruh negara termasuklah di kawasan pedalaman di Negeri Sarawak," katanya.


Gagal pamer tanda harga, empat premis dikompaun

KUALA TERENGGANU, 3 Oktober- Empat buah premis yang beroperasi di Karnival Siam Festival Kuala Terengganu 2022 didapati gagal mempamerkan tanda harga pada barangan yang dijual. Ia hasil pemeriksaan mengejut Kementerian Perdagangan Dalam Negeri dan Hal Ehwal Pengguna Negeri Terengganu ke gerai-gerai berkenaan. Menerusi kenyataan yang dikeluarkan, Ketua Pegawai Penguat Kuasanya, Nor Azmi Lamisza sebelum ini pihak KPDNHEP telah ke lokasi sama dan menasihatkan peniaga agar meletakkan tanda harga pada setiap barangan jualan mereka. Keseluruhan kompaun berjumlah RM1,200 telah dikeluarkan ke atas empat buah premis gerai berkenaan kerana gagal mematuhi Peraturan 2 (1) Peraturan Kawalan Harga dan Antipencatutan (Penandaan Harga Bagi Barangan dan Caj Bagi Perkhidmatan) 2020. Orang ramai diminta lebih berhati-hati dan sentiasa peka dengan hak-hak pengguna sebelum membuat sesuatu pembelian supaya tidak terpedaya.Para peniaga juga diminta mematuhi arahan mempamerkan tanda harga supaya tidak berlaku kekeliruan.

(Karnival Siam Festival Kuala Terengganu 2022)


Bajet 2023: Peruntukan besar pembangunan perlu terus diberi kepada Sabah, Sarawak

KUALA LUMPUR, 3 Oktober - Bajet 2023 yang akan dibentangkan Jumaat ini diharap akan terus menyediakan peruntukan besar kepada Sabah dan Sarawak bagi melaksanakan projek pembangunan khususnya infrastruktur dan pendidikan di kawasan pedalaman kedua-dua negeri itu.Di bawah Bajet 2022, sebanyak RM5.16 bilion diperuntukkan kepada Sabah dan RM4.67 bilion untuk Sarawak bagi tujuan perbelanjaan pembangunan dan ia merupakan peningkatan sebanyak RM104 juta bagi Sabah dan RM158 juta bagi Sarawak berbanding tahun 2021.Pensyarah Fakulti Pengurusan dan Perniagaan (Ekonomi) Universiti Teknologi Mara (UiTM) Sabah Herniza Roxanne Marcus berkata peruntukan tinggi itu penting kerana masih banyak kawasan pedalaman di kedua-dua negeri itu belum dilengkapi infrastruktur asas seperti jalan raya yang baik, air dan elektrik sedangkan ia komponen utama untuk memajukan penduduk. Herniza berkata bagaimanapun beliau memahami pembangunan infrastruktur di sesetengah kawasan di Sabah seperti daerah Tongod yang berkeluasan melebihi 10,000 kilometer persegi memerlukan masa lama untuk dilaksanakan disebabkan faktor bentuk geografi dan keluasan kawasan.“Namun dengan fokus dan perancangan pembangunan yang teratur dan efektif, saya percaya kita boleh mengeluarkan Tongod daripada senarai antara daerah termiskin di Sabah kerana lebih banyak peluang pekerjaan dan keusahawanan dapat disediakan untuk membangunkan daerah tersebut,” katanya kepada Bernama.Bagi mencapai pembangunan itu, Herniza juga berharap kerajaan negeri dapat bekerjasama dengan kerajaan Persekutuan dalam menyalurkan maklumat tepat berhubung data kemiskinan dan lain-lain agar keperluan penduduk dapat diperincikan.Beliau turut berkata selain infrastruktur, pembangunan jaringan jalur lebar Internet juga perlu dititikberatkan kerana telah terbukti kemudahan telekomunikasi itu menjadi penggerak pelbagai sektor terutama pendidikan dan pelancongan. “Pendidikan merupakan nadi kepada masyarakat yang berilmu, jadi kepentingan dalam mengutamakan keperluan asas Internet untuk pendidikan perlu diberi perhatian khusus bagi membolehkan bidang ini bergerak seiring dengan kemajuan teknologi terutama dalam proses pengajaran dan pembelajaran,” katanya.

Berhubung pelancongan pula, Herniza berkata ia antara sektor di kedua-dua negeri itu yang paling terkesan akibat pandemik COVID-19 dan untuk membangunkannya semula, kerajaan perlu membuat pelaburan bagi memastikan fasiliti industri itu berada pada tahap memuaskan untuk menerima pelawat.Sementara itu, penganalisis sosiopolitik Universiti Malaya, Prof Madya Dr Awang Azman Awang Pawi turut berharap kerajaan dapat tampil dengan mekanisme khusus bagi Sabah dan Sarawak menangani isu kenaikan kos sara hidup ketika ini.Katanya antara mekanisme boleh dipertimbang ialah meningkatkan geran pembangunan perniagaan kepada usahawan melalui Unit Peneraju Agenda Bumiputera (TERAJU) dan menyalurkan bantuan subsidi secara bersasar kepada kelompok B40, tanpa meminggirkan golongan kelas pertengahan yang turut memerlukan sokongan kerajaan.“Isu lain seperti jaringan Internet perlu juga diperluaskan dan dipermudahkan kerana kini ia merupakan perkara asas pada masa ini, lebih lagi ketika Sabah dan Sarawak berhasrat untuk menjadi sebuah negeri berstatus maju dan berkuasa ekonomi digital. “Bermakna secara keseluruhannya, kerajaan Persekutuan perlu menggandakan bajet (peruntukan) kepada mereka, barulah sokongan ada impak,” katanya - BERNAMA


Mayat remaja lelaki ditemui tergantung di ruang dapur

ALOR SETAR, 3 Oktober - Seorang remaja lelaki ditemui tergantung di ruang dapur rumahnya di Kuala Kedah, di sini, semalam.Ketua Polis Daerah Kota Setar, Asisten Komisioner Ahmad Shukri Mat Akhir, berkata mangsa berusia 19 tahun itu dikatakan dijumpai abangnya yang baru pulang dari laut, kira-kira pukul 4 petang.Ahmad Shukri berkata pihaknya menerima panggilan daripada seorang lelaki pada sebelah petang berhubung insiden terbabit."Hasil temu bual dengan abang si mati, dia memaklumkan mendapati adiknya berada dalam keadaan tergantung di ruang dapur rumah mereka."Mangsa adalah anak bongsu daripada empat beradik dan bekerja sendiri," katanya menerusi kenyataan, hari ini.

Tambah beliau, berdasarkan pemeriksaan yang dilakukan, tempoh kejadian dianggarkan berlaku sekitar jam 12 tengah hari hingga 4 petang."Pihak ambulans dari Hospital Sultanah Bahiyah (HSB) kemudian tiba di lokasi untuk pengesahan kematian mangsa pada jam 5.40 petang"Mayat mangsa dihantar ke Jabatan Forensik HSB untuk tindakan lanjut," katanya.Kes diklasifikasikan sebagai mati mengejut.Sementara itu, orang ramai dialu-alukan membuat aduan sekiranya berdepan masalah ketidakstabilan emosi. Mereka boleh kongsikan masalah atau dilema dihadapi dengan sukarelawan terlatih di Befrienders.Befrienders ialah sebuah pertubuhan bukan berasaskan keuntungan yang menyediakan khidmat sokongan emosi 24 jam sehari, tujuh hari seminggu.Befrienders boleh dihubungi melalui talian 03-7956 8145/8144 atau e-mel kepada This email address is being protected from spambots. You need JavaScript enabled to view it. untuk bantuan. Panggilan adalah percuma.


Penglibatan wanita sebagai pelaku rasuah membimbangkan, semakin meningkat - Azam Baki

PUTRAJAYA, 3 Oktober - Bilangan kes-kes rasuah yang melibatkan pelaku wanita semakin meningkat sejak kebelangan ini dan keadaan itu amat membimbangkan, kata Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.Beliau berkata berdasarkan statistik, seramai 824 wanita ditahan dan daripada jumlah itu 356 dituduh di mahkamah dalam tempoh 2017 hingga Ogos lepas. Secara terperinci seramai 308 wanita ditahan bagi kes tuntutan palsu; 249 (menerima rasuah); 90 (memberi rasuah) dan 82 (salah guna kuasa) manakala selebihnya melibatkan kesalahan lain berkaitan rasuah.“Rata-rata mereka yang dituduh adalah mereka yang mempunyai kuasa, peranan dan jawatan dalam sesuatu entiti.“Masa mula-mula zaman saya masuk kerja dalam BPR, dalam masa setahun pun, susah hendak tangkap walaupun seorang wanita. Rasuah adalah mengenai orang yang mempunyai kuasa, orang yang telah diberi kepercayaan untuk melaksanakan amanah. Jadi mereka ini diberikan tanggungjawab,” katanya semasa temu bual di sini.

(Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki ketika ditemui media di pejabatnya Putrajaya/FOTO BERNAMA)

SPRM ditubuhkan pada 1 Okt 1967, dengan dahulunya dikenali sebagai Badan Pencegah Rasuah (BPR) sebelum menjadi suruhanjaya bebas pada 2009 dengan dikenali sebagai SPRM.Bercakap mengenai undang-undang berkaitan pembiayaan dana politik, Azam berkata perkara itu perlu disegerakan bagi memastikan ahli dan parti politik mengisytiharkan dana yang diterima mereka sama ada dari dalam atau luar negara dan punca dana itu diperoleh.Beliau berkata takrifan mengenai pembiayaan politik yang sah atau tidak bergantung kepada takrifan yang dipersetujui dalam rang undang-undang dan ia berbeza antara satu negara dan negara lain.Bagaimanapun, Malaysia belum mempunyai undang-undang dan peraturan pembiayaan politik, justeru bukan satu jenayah bagi ahli politik dan parti politik untuk menerima pembiayaan politik dan derma persendirian.Ini bermakna mana-mana ahli politik atau parti politik boleh menerima sumbangan politik daripada perbadanan atau individu, dengan syarat wang itu bukan daripada sumber haram (tetapi) isu itu menjadi jenayah jika dapat dibuktikan bahawa ahli politik yang menerima dana itu berada dalam kedudukan untuk membalas budi kepada pemberi derma berdasarkan jawatan ahli politik itu, katanya.Azam berkata pihaknya banyak menerima aduan daripada masyarakat yang meminta SPRM menyiasat entiti-entiti politik yang dikatakan menerima dana berbentuk rasuah.“Kami siasat dan bukan kami tidak siasat apabila dilaporkan tapi banyak kes berakhir dengan tiada tindakan pertuduhan. Mereka (orang awam) yang melaporkan tidak berpuas hati...apabila tiada akta (khusus) ini maka kami mengklasifikasikan sebagai tindakan menerima suapan atau menerima rasuah,” katanya. - BERNAMA


Mini Karnival Usahawan Desa di Limbang, capai jualan lebih RM400,000

LIMBANG, 2 Oktober- Mini Karnival Usahawan Desa (KUD) di Limbang mencapai jualan lebih RM400,000. Nilai jualan itu melebihi sasaran yang ditetapkan Kementerian Pembangunan Luar Bandar (KPLB) iaitu sebanyak RM200,000 sepanjang tiga hari pelaksanaannya yang bermula Jumaat lalu.Menterinya, Datuk Seri Mahdzir Khalid berkata program ini bertujuan menyediakan platform dalam membantu perkembangan perniagaan usahawan luar bandar serta memperkenalkan insentif yang disediakan oleh sektor awam dan swasta untuk golongan usahawan.  Mini KUD ini juga menjadi platform bagi para usahawan tempatan dari seluruh negeri ini mempromosikan produk masing-masing, hasil bimbingan daripada agensi-agensi dibawah KPLB.  Beliau berkata sedemikian semasa berucap dalam majlis Perasmian Penutupan Mini Karnival Usahawan Desa KUD@Limbang di Kompleks Sukan Limbang.  Tambahnya lagi, jumlah pengunjung yang direkodkan melebihi 30,000 pengunjung, melepasi sasaran awal KPLB iaitu sebanyak 15,000 pengunjung sepanjang tiga hari pelaksanaannya.

(Menteri Pembangunan Luar Bandar, Datuk Seri Mahdzir Khalid)


Malaysia miliki ramai pakar tempatan bantu tadbir urus ekonomi negara

GUA MUSANG, 2 Oktober - Malaysia mempunyai ramai pakar ekonomi tempatan sebagai mekanisme sokongan dalam mengurus tadbir perjalanan ekonomi negara, kata Menteri di Jabatan Perdana Menteri (Ekonomi) Datuk Seri Mustapa Mohamed.Beliau berkata pihak kerajaan turut mendapat khidmat pakar tempatan seperti tokoh korporat dan pihak berkaitan serta wakil antarabangsa seperti Bank Dunia, United Nations Development Business (UNDB) dan Pertubuhan Bangsa-Bangsa Bersatu (PBB) dalam usaha memberi buah fikiran membantu memantapkan ekonomi negara dan memastikan perancangan ekonomi berada pada landasan yang terbaik. "Negara kita ada agensi antarabangsa seperti Bank Dunia dan Pejabat PBB, kita sentiasa berjumpa dengan mereka untuk meminta pandangan termasuklah dengan agensi kerajaan, syarikat swasta dan universiti," katanya kepada pemberita ketika ditemui di Kuala Lah, di sini malam tadi.Beliau berkata demikian susulan kenyataan bekas Menteri Kewangan Tengku Razaleigh Hamzah yang mencadangkan supaya kerajaan melantik pakar ekonomi dari luar bagi mengekang kejatuhan ringgit yang berlaku sekiranya kerajaan sendiri tidak mampu berbuat demikian.

Menurut beliau barisan pakar ekonomi di dalam negara telahpun mencukupi, namun kerajaan tetap berusaha memantapkan lagi perancangan memandangkan tekanan ekonomi turut dirasai di peringkat global. Mustapa berkata sehingga hari ini kerajaan sedang menaiki graf pertumbuhan ekonomi yang sihat meskipun dalam keadaan ekonomi yang sedang mencabar."Ada tanda-tanda bahawa ekonomi tahun ini tidak ada masalah daripada segi pertumbuhan. Dulu kadar pengangguran 5.3 peratus dan sekarang ini 3.7 peratus, jadi umumnya ekonomi kita semakin pulih tahun depan,"Kita sedia maklum keadaan akan jadi mencabar, insya-Allah kita akan terus berinteraksi dan melakukan libat urus dengan semua pihak," katanya. - BERNAMA


Kerajaan Sarawak wujudkan BDDA, jana pendapatan di Betong

KUCHING, 2 Oktober - Kabinet Sarawak telah bersetuju dengan penubuhan Agensi Pembangunan Bahagian Betong (BDDA), yang kini dikenali sebagai Agensi Pembangunan Bersepadu Betong (BIDA), kata Timbalan Primier Sarawak Datuk Amar Douglas Uggah Embas.Beliau berkata BDDA, yang meliputi kawasan DUN Layar, Bukit Saban, Krian, Kalaka, Saribas, Beting Maro, Kabong dan sebahagian Lingga akan membangunkan aktiviti ekonomi bagi menjana pendapatan dan membina lebih banyak jalan ladang di kawasan itu.Uggah yang juga ADUN Bukit Saban berkata BDDA mempunyai potensi besar dalam penanaman buah-buahan dan sayur-sayuran selain ternakan ayam dan ternakan lain.Beliau berkata terdapat juga sebuah syarikat berhampiran Spaoh yang giat meneruskan pembangunan penanaman betik hibrid, jagung, padi dan tanaman lain.

"Buah betik ranum yang tuai kini misalnya, mempunyai jangka hayat hampir seminggu yang paling sesuai untuk dieksport manakala beras adalah varieti yang dapat tumbuh dengan cepat," katanya dalam satu kenyataan.“Dengan bahagian itu dapat menikmati rangkaian jalan raya yang hampir menyeluruh kini, pengagihan bekalan air dan kuasa, cabaran hebat seterusnya bagi BDDA ialah membangunkan aktiviti ekonomi yang menjana pendapatan dan membina lebih banyak jalan ladang.Katanya melalui peruntukan RM1.5 bilion daripada kerajaan negeri, BDDA akan mengadakan kajian kedua mulai Selasa untuk menentukan keutamaannya berdasarkan maklum balas di lapangan."Dengan pendapatan yang lebih baik, rakyat boleh menikmati taraf hidup yang lebih baik. Jadi saya berharap rakyat kita akan bersedia untuk menerima teknologi dan cara pertanian moden," tambahnya. - BERNAMA


Kerajaan komited bantu golongan muda, B40 miliki rumah sendiri

KUALA LUMPUR, 2 Oktober - Masyarakat bumiputera khususnya golongan muda dan B40 disaran memanfaatkan sepenuhnya pelbagai inisiatif dan program kerajaan bagi membantu mereka memiliki rumah.Jelas Timbalan Menteri Perumahan Dan Kerajaan Tempatan (KPKT), Datuk Seri Ismail Abd Muttalib, antara inisiatif tersebut termasuklah pengecualian Duti Setem Bagi Pembelian Rumah menerusi program i-Miliki selain pelaksanaan Pameran Harta Tanah Bumiputera (BPEX) yang menawarkan harga promosi kuota Bumiputera.Beliau berkata kerajaan sentiasa komited untuk memastikan kuota pemilikan rumah untuk golongan bumiputera sentiasa terjaga dan tidak diabaikan.Usaha itu diharapkan dapat membantu golongan bumiputera untuk memiliki rumah seterusnya mencapai hasrat kerajaan yang menyasarkan satu rumah bagi setiap keluarga."Saya berharap supaya masyarakat bumiputera khususnya dibawah B40 dan anak2 muda yang mungkin baru graduate dan dapat pekerjaan supaya mereka memikirkan apakah yang mereka mahukan untuk masa depan. "Sebab itu perumahan ini merupakan satu keperluan asas kehidupan mereka selain makanan. Jadi kita harap anak-anak muda ini sedar selari matlamat kempen yang kita adakan bersama BPEX ini," katanya kepada media selepas merasmikan Pameran Harta Tanah Bumiputera (BPEX) di sini, pada Sabtu.

Beliau turut berharap pelaksanan pameran tersebut dapat diperluaskan ke seluruh negara bagi memberi peluang kepada golongan bumiutera untuk memilik rumah dengan harga berpatutan.Kira-kira 8,000 unit kediaman dengan nilai RM6 bilion untuk kuota Bumiputera ditawarkan sempena pameran BPEX selama 2 hari di ibu negara bermula semalam.


Keadaan ESSZone lebih baik, tambah keyakinan penggiat industri kreatif

SEMPORNA, 2 Oktober - Situasi di Zon Selamat Timur Sabah (ESSZone) pada ketika ini dilihat semakin baik dengan pelbagai usaha dilaksanakan kerajaan bagi terus memperkukuhkan kawalan keselamatan di kawasan itu.Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek berkata keadaan itu memberi keyakinan kepada masyarakat termasuk sektor pelancongan serta industri kreatif. "Saya melihat semula kawasan ESSZone setelah saya tinggalkan sebagai Ketua Pengarah Kawasan Keselamatan Khas Pantai Timur Sabah (ESSCom) dulu tahun 2013 hingga 2014, di mana saya melihat terdapat banyak kemajuan, kerajaan membina banyak pos-pos keselamatan di kawasan adanya pusat peranginan serta kawasan berpenduduk,” katanya. Beliau berkata demikian kepada pemberita selepas meninjau pos keselamatan di Pulau Pom Pom di sini, semalam.Mohammad dan rombongannya turut melawat Pangkalan Laut Tun Sharifah Rodziah berhampiran Pulau Timbun Mata di sini bagi meninjau prasarana dan kemudahan komunikasi di kawasan berkenaan.

Sementara itu, Mohammad berharap pihak berkaitan dapat membantu mempermudah prosedur permohonan syarikat produksi luar negara yang berminat untuk menjalankan penggambaran khususnya di ESSZone."Setiap permohonan diterima itu perlu diproses dengan segera, dengan itu kita nampak lebih efisien, kita memudah cara, jangan hampakan orang. "Kita bagi kemudahan, apabila orang berpuas hati, lebih ramai lagi berminat datang ke sini, bukan sahaja sebagai pelancong tapi pemain industri kreatif yang ingin berkarya membuat penggambaran di kawasan ESSZone," katanya lagi.ESSZone merangkumi 10 daerah meliputi keluasan 1,733.7 kilometer dari Kudat ke Tawau dengan daerah terbabit ialah Kudat, Kota Marudu, Pitas, Beluran, Sandakan, Kinabatangan, Lahad Datu, Kunak, Semporna dan Tawau. - BERNAMA


RM500,000 baik pulih Balai Polis Karakit di Kudat - Hamzah

KUDAT, 2 Oktober - Menteri Dalam Negeri Datuk Seri Hamzah Zainuddin pada Sabtu mengumumkan peruntukan RM500,000 untuk kerja-kerja membaik pulih Balai Polis Karakit di Pulau Banggi di sini bagi meningkatkan tahap keselamatan dan memberikan perkhidmatan lebih baik kepada penduduk.Beliau berkata penduduk di pulau itu juga boleh membuat laporan kelahiran dan kematian di Balai Polis Karakit sebelum diambil tindakan Jabatan Pendaftaran Negara (JPN) setiap bulan.“Sebuah bot Polis Marin akan ditempatkan di Pulau Banggi bagi tujuan rondaan keselamatan,” katanya dalam kenyataan pada lawatannya selama sehari ke Pulau Banggi di sini, semalam.Beliau berkata menerusi program Menyemai Kasih Rakyat (MEKAR) yang dijalankan di pulau itu pada Sabtu, sebanyak 30 dokumen pengenalan telah diserahkan kepada penduduk merangkumi sijil kelahiran, Mykad dan Mykid.Pada 4 Ogos lepas, Ketua Polis Negara Tan Sri Acryl Sani Abdullah Sani yang mengadakan lawatan ke pulau itu berkata Balai Polis Karakit wajar dinaik taraf bagi memberikan keselesaan kepada anggota bertugas selain meningkatkan keselamatan di pulau berkenaan serta perairan sekitar.

(Hamzah Zainuddin menyerahkan dokumen pengenalan kepada salah seorang penduduk menerusi program Menyemai Kasih Rakyat (MEKAR)/FOTO Facebook Ruddy Awah)

Acryl Sani berkata ketika ini 38 anggota yang diketuai seorang pegawai berpangkat ASP bertugas di Balai Polis Karakit yang sudah usang dan sempit untuk operasi harian.Kudat ialah sebuah daerah terletak di utara Sabah kira-kira 180 km arah utara dari Kota Kinabalu dan Pulau Banggi terletak di bahagian utara daerah itu. - BERNAMA


KKM akan tambah baik insentif kesihatan kepada penderma darah - Khairy

SEREMBAN, 1 Oktober- Kementerian Kesihatan (KKM) dari semasa ke semasa akan memperbaiki pemberian insentif yang berkait dengan perkhidmatan kesihatan kepada individu penderma darah di negara ini, kata Menterinya Khairy Jamaluddin.Beliau berkata ini termasuklah seperti mendapatkan rawatan di wad kelas dua atau pun keutamaan pemberian untuk rawatan tertentu, kepada mereka yang terbabit.“Tidak bercadang untuk memberikan insentif tunai, mungkin selepas ini boleh diperluaskan bukan hanya daripada segi perkhidmatan rawatan, mungkin insentif kesihatan pencegahan dan sebagainya,” katanya kepada pemberita selepas Penyerahan Projek Pembinaan Klinik Kesihatan Lenggeng di sini hari ini.Sementara itu, Khairy berkata penambahan Kad Derma darah sebagai ciri baharu dalam MySejahtera mendapat sambutan baik oleh orang ramai, khususnya dalam kalangan penderma darah.“Mereka tidak perlu lagi membawa kad mereka, hari ini kita keluarkan sebagai kad digital namun selepas ini penambahbaikkan seterusnya adalah rekod, setiap kali derma darah, kita akan masukkan rekod dan mereka tidak perlu bawa buku merah lagi,” katanya.Terdahulu Khairy berkata klinik tersebut dilengkapi pelbagai perkhidmatan kesihatan dapat dimanfaatkan lebih 10,000 penduduk setempat sekitar Lenggeng bermula 17 Oktober ini bagi mengantikan klinik lama yang dibina pada 1955.Beliau berkata klinik tersebut menawarkan perkhidmatan kesihatan pesakit luar, penyakit tidak berjangkit, kesihatan ibu dan anak, kesihatan wanita, pakar kesihatan keluarga, kesihatan sekolah, farmasi, makmal, ambulans dan rawatan kecemasan, promosi kesihatan dan pencegahan serta saringan bersepadu.“Pembinaan Klinik Kesihatan Lenggeng ini diharap dapat membantu penduduk di Lenggeng serta kawasan sekitar seperti Ulu Beranang dan Broga, bagi mendapatkan rawatan serta perkhidmatan kesihatan yang lebih banyak, selesa serta berdekatan dengan kediaman,” katanya.Katanya lebih banyak perkhidmatan dapat disediakan termasuk dietetik, sains pemakanan, rehabilitasi, perkhidmatan farmasi tambahan seperti ‘Diabetes Medication Therapy Adherence Clinic’ (DMTAC) dan pertambahan perkhidmatan pergigian.Khairy berkata sebagai persediaan untuk perkhidmatan kesihatan yang lebih menyeluruh, KKM bersetuju sebuah mesin X-ray dibekalkan di klinik ini yang melibatkan kos kira-kira RM1 juta, termasuk bagi kerja pengubahsuaian ruang klinik untuk menempatkan mesin X-ray tersebut.

“Perkhidmatan X-ray ini akan memberikan manfaat kepada kira-kira 14,650 populasi penduduk setempat, khususnya saringan untuk kumpulan berisiko tinggi seperti warga emas. Selain itu, perkhidmatan X-ray tersebut juga nanti dapat digunakan untuk membuat saringan ke atas para tahanan di Depot Tahanan Imigresen Lenggeng, yang menempatkan sehingga 1,300 orang,” katanya.Beliau berkata kemudahan ini akan berupaya mengekang isu penyakit berjangkit seperti Tibi dan mengelakkan pergerakan keluar daerah, selain mempercepatkan perawatan kes kecemasan kerana Klinik Kesihatan Lenggeng merupakan klinik ‘oncall’. -BERNAMA


Raja Permaisuri Agong seru kerajaan tubuh pusat latihan demensia

KUALA LUMPUR, 1 Oktober- Raja Permaisuri Agong Tunku Hajah Azizah Aminah Maimunah Iskandariah hari ini menyeru kerajaan menubuhkan pusat latihan khusus berkaitan penjagaan pesakit demensia.Seri Paduka bertitah ini kerana penyakit yang dihidapi golongan warga emas itu memerlukan penjagaan yang rapi, justeru, latihan khusus kepada penjaga pesakit demensia wajar dilaksanakan.“Saya menyeru kerajaan supaya membuat sesuatu mengenai demensia, mungkin boleh pergi (lawat) pusat sedemikian seperti di Sweden dan kemudian menubuhkannya di negara ini,” titah Seri Paduka.Tunku Azizah bertitah demikian ketika berkenan berangkat mencemar duli dalam majlis perasmian Hari Warga Emas Kebangsaan 2022 di Dewan Tun Hussein, Pusat Dagangan Dunia Kuala Lumpur, di sini hari ini.Dalam pada itu, Seri Paduka turut menasihati orang ramai terutamanya golongan warga emas untuk mengaktifkan diri melalui pelbagai aktiviti bermanfaat seperti menyertai program sukarelawan dalam usaha mengelak daripada menghidap demensia. “Ingin saya kongsikan, saya ada mak saudara di Johor, berusia 90 tahun, baru-baru ini saya pulang ke Johor, mohon untuk menghadap tetapi mak cik saya cakap boleh datang tengah hari kerana pagi ada mesyuarat yang hendak dipengerusikan.

Raja Permaisuri Agong Tunku Hajah Azizah Aminah Maimunah Iskandariah berkenan bergambar bersama tetamu warga emas yang hadir pada Majlis Perasmian Hari Warga Emas Kebangsaan Tahun 2022 di Pusat Dagangan Dunia (WTC), Kuala Lumpur hari ini FOTO BERNAMA

“Terbukti, usia tidak membataskannya untuk berkecimpung dalam persatuan-persatuan sukarelawan dan itu yang membuatkan mak cik saya tiada demensia kerana sentiasa aktif,” titah Tunku Azizah.Turut hadir pada majlis itu, Menteri Pembangunan Wanita, Keluarga dan Masyarakat Datuk Seri Rina Mohd Harun dan Timbalannya Datuk Siti Zailah Mohd Yusoff. -BERNAMA


Johor harap Bajet 2023 tumpu perkasa belia, sukan

MERSING, 1 Oktober- Johor berharap Bajet 2023 yang dijadual dibentang Jumaat ini akan memberi tumpuan kepada pembangunan belia dan memperkasakan sukan selain bersifat holistik sekali gus memberi manfaat kepada kira-kira 2.2 juta golongan muda di negeri itu. Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri Mohd Hairi Mad Shah berkata peruntukan yang lebih besar bagi pembangunan belia dan sukan di negeri juga akan dapat membuktikan golongan muda tidak dipinggirkan. "Saya ingin menunggu satu sentuhan kerajaan pusat yang kita tahu separuh daripada rakyat Johor terdiri dalam kalangan orang muda dan pastinya suara mereka ini perlu diangkat dan tidak boleh diketepikan."Kita tunggu dan saya sudah berbisik kepada Menteri Belia dan Sukan Datuk Seri Ahmad Faizal Azumu memohon supaya peruntukan belia dan sukan di Johor (dapat) dipertingkatkan untuk tahun depan," katanya.Beliau berkata kepada pemberita selepas merasmikan Mersing Fun Run anjuran Ikatan Anak Mersing (IAM) di Dataran Mahkota di sini hari ini yang turut dihadiri Presiden IAM Muhammad Syukri Ibrahim.Mengenai Mersing Fun Run atau larian ria yang berkonsepkan pelancongan pendidikan itu, Mohd Hairi mencadangkan supaya program itu dapat diteruskan selain dijadikan sebagai acara tahunan bagi daerah Mersing yang mempunyai pelbagai destinasi tumpuan pelancong.

Sementara itu, Muhammad Syukri berkata program bagi mempromosikan Mersing sebagai daerah pelancongan itu berjaya menarik lebih 1,000 penyertaan dari pelbagai latar belakang.Beliau berkata pelbagai aktiviti diadakan termasuk memberi informasi mengenai kepentingan menjaga kebersihan pulau, pantai dan hidupan air, pertunjukan tarian zapin dan persembahan masyarakat Orang Asli dari Kampung Punan di sini bagi memperagakan pakaian tradisional mereka. -BERNAMA


Kerajaan Sabah tekad perhebat momentum pembangunan - Hajiji

KOTA KINABALU, 1 Oktober- Kerajaan Sabah terus bertekad untuk memperhebat lagi momentum pembangunan negeri di samping menambah baik kualiti hidup rakyat menerusi pelbagai program dan inisiatif yang dirangka, kata Ketua Menteri Datuk Seri Hajiji Noor.Beliau berkata masih banyak perlu dilakukan di Sabah, dan kerajaan bertanggungjawab, agenda membela nasib rakyat dengan memacu pembangunan di seluruh negeri akan terus diperhebat meliputi pelbagai sektor.“Kerajaan akan terus memperkasa pembangunan infrastruktur dan utiliti luar bandar termasuk dalam aspek jaringan komunikasi, meningkatkan kualiti pendidikan, kesihatan dan modal insan, menyediakan lebih banyak perumahan mampu milik serta mengurangkan kemiskinan.“Selain itu, menambah peluang pekerjaan, meningkatkan tahap keselamatan dan lebih penting membangunkan semula ekonomi negeri yang ternyata mengalami kelembapan serta terjejas akibat pandemik COVID-19," katanya di sini hari ini.Beliau berkata demikian semasa berucap pada Istiadat Pengurniaan Darjah Kebesaran, Bintang dan Pingat Negeri Sabah sempena ulang tahun ke-69 Yang Dipertua Negeri Sabah Tun Juhar Mahiruddin di Istana Seri Kinabalu, menyaksikan 54 orang menerima darjah kebesaran, bintang dan pingat masing-masing.Hajiji berkata Sabah membelanjakan lebih RM2.39 bilion untuk projek pembangunan sehingga 4 September tahun ini di bawah pelan pusingan kedua Rancangan Malaysia Ke-12, sekali gus menunjukkan prestasi 45.67% daripada lebih RM5.23 bilion diperuntukkan di bawah pelan itu untuk 1,118 projek pembangunan diluluskan.

Ketua Menteri Sabah, Datuk Seri Hajiji Noor

Beliau berkata agenda pembangunan Hala Tuju Sabah Maju Jaya kini berada di landasan betul dan mula menampakkan hasil positif termasuk dalam sektor pertanian, perindustrian dan pelancongan, selain pembangunan modal insan bagi memastikan anak Sabah tidak tercicir dalam bidang pekerjaan.“Saya percaya rakyat bijak untuk menilai fakta pencapaian kita khususnya ketika berhadapan pandemik COVID-19. Kita adalah kerajaan bertanggungjawab bukan hanya memikirkan dan merancang, malah lebih penting adalah melaksanakan banyak agenda pembangunan untuk membantu rakyat,” katanya. -BERNAMA


Gred maksimum guru besar, penolong kanan sekolah rendah ditingkatkan ke DG54

(Datuk Seri Ismail Sabri ketika  berucap dalam Perhimpunan Khas Perdana Menteri bersama Warga Persatuan Perkhidmatan Perguruan Kebangsaan)

KUALA LUMPUR, 1 Oktober- Gred maksimum guru besar dan guru penolong kanan sekolah rendah ditingkatkan sehingga DG54.  Guru besar Gred DG48 (khas untuk penyandang) juga tidak akan diturunkan jawatan kepada guru penolong kanan atau guru biasa di sekolah rendah apabila dinaikkan ke Gred DG52 dan DG54 secara Time-Based Berasaskan Kecemerlangan (TBK).

Perdana Menteri Datuk Seri Ismail Sabri Yaakob berkatapeningkatan gred jawatan ini akan memberi faedah secara langsung kepada seramai 2,047 pegawai perkhidmatan pendidikan di seluruh negara.

"Pelaksanaan ini akan menaik taraf gred hakiki bagi jawatan guru besar dan guru penolong kanan serta membolehkan mereka yang telah dinaikkan pangkat ke gred lebih tinggi, kekal di jawatan tersebut sehingga gred DG54.

"KPM juga sedang mengkaji struktur perjawatan guru besar dan guru penolong kanan sekolah rendah melalui cadangan model sekolah dengan penetapan gred fleksi sehingga DG54 bagi memastikan kedudukan pentadbir sekolah sentiasa terpelihara, di samping mengekalkan keharmonian dalam kalangan warga sekolah," kata Ismail Sabri ketika berucap dalam Perhimpunan Khas Perdana Menteri bersama Warga Persatuan Perkhidmatan Perguruan Kebangsaan (NUTP) di sini.

Tambah beliau, pegawai perkhidmatan pendidikan Gred DG48 turut diberi peluang dilantik sebagai guru penolong kanan di Sekolah Rendah.  Jawatan itu tidak terhad kepada Gred DG44. Dalam masa sama laluan kerjaya guru cemerlang di sekolah rendah diperluas sehingga Gred DG52 dan DG54.  Ini memandangkan 90.68% guru sekolah rendah telah pun berada di Gred Siswazah.

(Datuk Seri Ismail Sabri hadir pada Perhimpunan Khas Perdana Menteri bersama warga Kesatuan Perkhidmatan Perguruan Kebangsaan Semenanjung Malaysia/BERNAMA)


MT UMNO mahu Parlimen dibubar dalam masa terdekat

(Setiausaha Agung UMNO Datuk Seri Ahmad Maslan pada sidang media selepas menghadiri Mesyuarat Majlis Tertinggi (MT) UMNO di Menara Dato Onn / BERNAMA)

KUALA LUMPUR, 1 Oktober- Majlis Tertinggi (MT) UMNO mahu Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO Datuk Seri Ahmad Maslan berkata ketetapan itu adalah antara dicapai pada Mesyuarat MT UMNO malam ini, yang diadakan selepas perjumpaan lima pemimpin tertinggi UMNO atau dikenali 'Top 5'."Berdasarkan keputusan (MT) ini, Perdana Menteri (Datuk Seri Ismail Sabri Yaakob) akan mempersembahkan cadangan tarikh pembubaran kepada Yang di-Pertuan Agong selaras dengan perkara 40 (1) Perlembagaan Persekutuan," katanya pada sidang media selepas mesyuarat MT UMNO di Menara Dato' Onn malam tadi.Mesyuarat itu dipengerusikan Presiden UMNO Datuk Seri Dr Ahmad Zahid Hamidi dan dihadiri Timbalan Presiden Datuk Seri Mohamad Hasan.Turut hadir, tiga lagi pemimpin ‘Top 5’ yang merupakan Naib Presiden UMNO iaitu Ismail Sabri, Datuk Seri Mahdzir Khalid dan Datuk Seri Mohamed Khaled Nordin. Ahmad berkata keputusan itu berasaskan pendirian konsisten UMNO sejak dari awal untuk memulangkan mandat rakyat yang tertangguh akibat pandemik COVID-19 setelah kerajaan Pakatan Harapan tumbang.Sehubungan itu, beliau berkata semua jentera parti di setiap peringkat diarah memuktamadkan segala persiapan dibuat sebelum ini bagi memasuki fasa pembubaran sehinggalah kepada tarikh PRU15. "UMNO percaya hanya dengan mengembalikan hak rakyat bagi membolehkan mandat sebenar diperoleh, maka sebuah kerajaan stabil dapat dibentuk bagi memulihkan negara khususnya dalam aspek ekonomi yang berkait rapat dengan soal kesejahteraan hidup mereka, di samping beberapa usaha pembaharuan institusi ke arah mewujudkan tadbir urus lebih baik buat negara," katanya. Ahmad berkata MT UMNO turut menyambut baik keputusan Kabinet yang mengarahkan siasatan lanjut dan tindakan perundangan segera terhadap bekas Peguam Negara Tommy Thomas atas dakwaan salah laku."Mesyuarat juga menggesa agar Laporan Pasukan Petugas Khas Siasatan Ke Atas Buku Tommy Thomas bertajuk ‘My Story: Justice In the Wilderness’ untuk segera didedahkan kepada umum. Ini penting bagi memulihkan imej dan integriti institusi kehakiman serta kedaulatan undang undang negara," katanya. Beliau berkata UMNO juga menjunjung titah Sultan Johor Sultan Ibrahim Sultan Iskandar berhubung laporan siasatan pasukan petugas khas dalam isu kedaulatan Batu Putih untuk segera dibentangkan dan didedahkan kepada umum.Dalam perkembangan lain, mesyuarat itu turut menerima peletakan jawatan Tan Sri Zulhasnan Rafique sebagai Pengerusi Lembaga Disiplin UMNO dan bersetuju melantik Datuk Mohd Hafarizam Harun bagi mengisi jawatan itu."UMNO juga memecat Datuk Zaharin Mohd Yasin daripada menjadi ahli UMNO berkuat kuasa serta-merta mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO,” katanya.Mesyuarat MT juga mengambil maklum berkenaan pertemuan antara Ahmad Zahid dengan Presiden PAS Tan Sri Abdul Hadi Awang, baru-baru ini.- BERNAMA

(Para pengamal media dari dalam dan luar negara memenuhi Menara Dato Onn sejak 3.00 petang bagi membuat liputan berkenaan Mesyuarat Majlis Kerja Tertinggi UMNO / BERNAMA)